
הכנסת העשרים
מושב ראשון
<פרוטוקול מס' 20>
מישיבת הוועדה לענייני ביקורת המדינה
יום שלישי, כ"ז בתמוז התשע"ה (14 ביולי 2015), שעה 11:00
<סדר היום:>
<עמידות מבנים ותשתיות ברעידות אדמה – תמונת מצב (אדר ב' התשע"א – מרץ 2011) – ישיבת מעקב.>
נכחו:

<חברי הוועדה:> 
קארין אלהרר – היו"ר
מירב בן ארי

אוסאמה סעדי

חברי הכנסת:
מסעוד גנאים

עבד אלחכים חאג' יחיא
<מוזמנים:> 
	יוסי הירש
	–
	מנהל אגף בכיר, משרד מבקר המדינה

	ליאורה שמעוני
	–
	סמנכ"ל ומנהלת החטיבה לביקורת תחומי חברה ורווחה, משרד מבקר המדינה

	משה שגיב
	–
	נהל אגף א ביקורת פנימית-מבקר פנימי, משרד הבינוי

	איילת קראוס
	–
	מנהלת תחום תכניות לחיזוק מבנים, משרד הבינוי

	רונית גדוליאן וכתריאן
	–
	מנהלת  אגף שיקום שכונות, משרד הבינוי

	אורי בר חיים
	–
	מנהל אגף בכיר נכסים וחברות, משרד הבינוי

	נעמה הולצמן
	–
	עוזרת מנכ"ל, משרד הבינוי

	סיגל מזרחי
	–
	רשם הקבלנים, משרד הבינוי

	עמיר אלון
	–
	חומרים מסוכנים, המשרד להגנת הסביבה

	שאול דל אריצ'ה
	–
	אגף חומרים מסוכנים, המשרד להגנת הסביבה

	אלי רגב
	–
	מנהל מינהל החירום, משרד הפנים

	זינה פרפליצין
	–
	מנהל התכנון, משרד הפנים

	שלום אטיאס
	–
	מנהל שירות חירום, משרד הפנים

	יובל טלר
	–
	רפרנט שיכון באג"ת, משרד האוצר

	אלי כהן
	–
	מנהל תחום היערכות לחירום, משרד התשתיות הלאומיות, האנרגיה והמים

	עינת מגל
	–
	מנהלת תחום מדעי האדמה והים, משרד התשתיות הלאומיות, האנרגיה והמים

	אילן ברוש
	–
	מנהל תחום חירום ארצי, משרד הרווחה והשירותים החברתיים

	אילנית שושני
	–
	מנהלת אגף בינוי ותקצוב, משרד החינוך

	אברהם חסדאי
	–
	מרכז בכיר תקציבי משטרה את"ב, המשרד לביטחון פנים

	חיים כהן
	–
	ראש אגף בכיר לחירום, המשרד לביטחון פנים

	חופני דנין
	–
	סגן גונדר, שב"ס

	יעקב קידר
	–
	מנהל אגף ביצוע פרויקטים, מנהל תכנון, משרד הבריאות

	דליה שטולץ
	–
	מנהלת תחום תקציבים וכלכלה, מנהל תכנון, משרד הבריאות

	ד"ר אבי שפירא
	–
	יו"ר ועדת ההיגוי להיערכות לרעידות אדמה, משרד הביטחון וצה"ל

	יעל קליגמן
	–
	מרכזת בכירה ועדת ההיגוי להיערכות לרעידות אדמה, משרד הביטחון וצה"ל

	אמיר יהב
	–
	ר' חטיבת הערכות, משרד הביטחון וצה"ל

	רסן טריף
	–
	פקע"ר - רמ"ד הנדסת מיגון, משרד הביטחון וצה"ל

	אילן ברוש
	–
	מנהל אגף החירום, משרד הרווחה

	עמוס לוטן
	–
	מנהל אגף הביטחון והחרום עיריית צפת, מרכז השלטון המקומי

	פרופ' יגאל שוחט
	–
	אוניברסיטת בן גוריון

	פרופ' ערן פייטלסון
	–
	האוניברסיטה העברית בירושלים

	אמיר הלר
	–
	עו"ד, סמנכ"ל ומנהל אגף יזמות ובניה, התאחדות בוני הארץ

	יניב לסקר
	–
	מנהל פרויקט חיזוק מבנים, חברת "עמידר"

	הגר שרן
	–
	מנהלת מחלקת קשרי ממשל, חברת "עמידר"

	ד"ר אפרים לאור
	–
	אפרנא"י - אסונות פתע רב נפגעים

	יובל אלעני
	–
	מנכ"ל אי.קיו.איי התרעה בע"מ

	משה בר
	–
	יו"ר עמותת "תנו יד לחירש – נכים למען נכים"


<מנהלת הוועדה:>
חנה פריידין
<רישום פרלמנטרי:>
הילה מליחי
<עמידות מבנים ותשתיות ברעידות אדמה – תמונת מצב (אדר ב' התשע"א – מרץ 2011) – ישיבת מעקב>
<היו"ר קארין אלהרר:>
בוקר טוב לכולם, אני מתנצלת על האיחור. היום יום שלישי, 14 ביולי 2015. הדיון שלנו היום הוא בנושא רעידות אדמה, תמונת מצב. הדוח הוא דוח ישן, משנת 2011, וזו ישיבת מעקב. אני מיד אתעדכן עם כל הגורמים שנמצאים כאן לגבי מה נעשה מאז ישבת המעקב האחרונה. מה שדי ברור זה שמדינת ישראל חייבת לשים סוף לזלזול – כך לתחושתי – במוכנות שלה לרעידות אדמה. אסור לנו לחכות שיקרה אסון, ואז להגיד אוי, חבל שלא טיפלנו. אנחנו צריכים לבדוק עכשיו איפה הדברים עומדים ולטפל בזה מהר ככל שניתן. כל הגופים האחראיים והגורם המתכלל – מיד נשמע מהגופים מה נעשה. 
כבר שנים שיוצאים דוחות. יש דוחות ויש ועדות, כמנהג המקום. השאלה מה בפועל, מה נעשה. אני לא רוצה להגיע למצב שנקיים דיון נוסף בעוד ארבעה-חמישה חודשים, ונראה ששום דבר לא קרה. אני ארצה מאוד שאנחנו באמת נתקדם. הדבר שהוא הכי משמעותי בעיני הוא שהוקצו כספים ייעודיים לטיפול בנושא, ומעניין יהיה לדעת מה נעשה עם אותם כספים. הדיון הוא דחוף, ומצאתי לנכון להעלות את הנושא לסדר היום בוועדה כי רק לפני שבועיים, בעודי במעלית, הייתה רעידת אדמה שהורגשה בישראל. זה תמיד נותן איזו תזכורת – הנה, זה הולך להגיע. כל החוקרים, שחלקם נמצאים אתנו כאן, ברור להם שהתרחיש הזה יכול לקרות, והוא יכול להגיע מוקדם יותר ממאוחר יותר, ואנחנו רוצים לדעת שאנחנו מוכנים. אנחנו וכל אזרחי מדינת ישראל. אני אבקש מהגברת ליאורה שמעוני לומר לנו בתמצית את הדברים שנוגעים לדוח וממצאים שיש בידיכם. מיד לאחר מכן נעבור לדיון הפתוח. בבקשה.
<ליאורה שמעוני:>
מבקר המדינה התריע מזה שנים רבות על כך שמדינת ישראל אינה ערוכה לאירוע שבו יכולה להתרחש רעידת אדמה. השאלה האם יכולה להתרחש רעידת אדמה, כן או לא, היא לא שאלה, משום שרעידת אדמה תתרחש. השאלה היא מתי היא תתרחש. הנתונים שלנו והדוחות שלנו הצביעו על כך שמדינת ישראל אינה ערוכה לא מבחינת עמידות המבנים, ולא מבחינת הטיפול שאחרי רעידת אדמה שחלילה תתרחש. הדוח האחרון שמשרד מבקר המדינה הכין בנושא הזה היה הדוח הזה של מרץ 2011, אבל לפניו היו עוד מספר דוחות. אנחנו מתייחסים לנושא של רעידות אדמה מפעם לפעם גם בהמשך, גם בנושאים אחרים שאנחנו עוסקים בהם. גם שם אנחנו מגלים שמדינת ישראל נמצאת באותו מקום. מבקר המדינה הרים דגל אדום למדינת ישראל ואמר באופן מפורש בהקדמה שלו לדוח הזה, אם אתם תקראו, שהמחדל בנושא ההיערכות לקראת אירוע של רעידות אדמה מוטל לפתחם של ראש הממשלה, שרי הממשלה, אשר בראש ובראשונה הם אלה שהיו צריכים להיערך באופן מערכתי וארגוני לקראת אירוע שכזה. ההיערכות לא נעשית. 
למרות שהוקצו תקציבים – לא הוקצו. למרות שהתקבלה החלטה על תקצוב רב שנתי בשווי של מיליארדי שקלים – 3.5 מיליארד שקל בין השאר – בסופו של דבר, התקציב הזה כמעט שלא יצא לפועל. הוא לא הוקצה למשרדי הממשלה. המצב של עמידות המבנים, הן מבחינת יחידות הדיור, והן מבחינת מוסדות ציבור, הוא לא טוב. אני רק אציין שבימים אלה ממש אנחנו כותבים דוח בנושא התחדשות עירונית, ושם אנחנו מתייחסים לנושא של עמידות מבנים שלא עומדים בתקן רעידות אדמה. הנתונים מצביעים על כך שיש למעלה מ-800,000 יחידות דיור שלא עומדות בתקן לרעידות אדמה. נעשית פעולה קטנה מאוד, מינורית הייתי אומרת, כדי לחזק אותם. התקבלו שתי החלטות, אחת של משרד הבינוי, ואחר-כך גם של קבינט הדיור בנוגע לסיוע למי שמשפץ את אותם מבנים. הסיוע הכספי נוצל במלואו. מדובר על תקציבים לא גדולים, של פחות מ-100 מיליון שקל. הסיוע מוצה במלואו. יש דרישה אדירה לתקציבים האלה. אבל יש עדיין חסמים גדולים, בין השאר, כולנו מכירים את החסמים של התחדשות עירונית, של תמ"א 38. רוב הכסף הזה הלך לסיוע למבנים שהם שיכונים ציבוריים, ששם גרים גם דיירי הדיור הציבורי, והם נמצאים בפריפריה, איפה שהאזור הסיסמי הוא  מסוכן, גבוה, סיסמי א'. עדיין נדרשת כאן היערכות גדולה מאוד מאוד.
מבחינת המוסדות האחרים, מוסדות ציבור, מה שהדוח עצמו מדבר עליו – אם יש לנו זמן, אולי יוסי יכול קצת להסביר מה הוזכר בדוח הדוח הזה.

<היו"ר קארין אלהרר:>
תוך כדי נעשה את זה. 

<ליאורה שמעוני:>
אוקיי. בכל אופן, מוסדות הציבור זה סיפור אחר, סאגה אחרת כבדה מאוד, רצינית מאוד. בזה הדוח הזה עוסק. נושא של בתי חולים, מתקנים וכדומה. יש הרבה מה לעשות שם. 
<היו"ר קארין אלהרר:>
תודה. מי נמצא כאן ממשרד הביטחון? 
<קריאה:>
רחל.

<היו"ר קארין אלהרר:>
שלום. אני קיבלתי פנייה לפיה משרד הביטחון מעכב התקנת מערכת התרעה בבתי הספר. אני אשמח לדעת פרטים על סיבת העיכוב. 
<אבי שפירא:>
שמי אבי שפירא, אני יושב-ראש ועדת ההיגוי להיערכות לרעידות אדמה. אני לא יודע מה הפנייה שקיבלת אומרת, אבל אני לא מכיר עיכוב של משרד הביטחון.

<היו"ר קארין אלהרר:>
יש נציג של משרד החינוך? גברתי, בואי תצטרפי אלינו לשולחן.
<אבי שפירא:>
אני יודע שאין שום עיכוב.
<היו"ר קארין אלהרר:>
אוקיי, תודה. גברתי, שם ותפקיד בבקשה.
<אילנית שושני:>
שלום. שושני אילנית, מנהלת אגף הבינוי במשרד החינוך. אני אחראית על יישום הנושא של שדרוג מוסדות חינוך לרעידות אדמה. זה פרויקט שהתחיל אצלנו ב-2010 עם תקציבים ייעודים לנושא. אנחנו בתהליכי חיזוק, אנחנו כן עובדים בשטח, זאת אומרת שיש פרויקטים שנמצאים בביצוע, אמורים לצאת לביצוע.
<היו"ר קארין אלהרר:>
אז מערכת ההתרעה פועלת והכול בסדר?
<אילנית שושני:>
מערכות התרעה זו סוגיה נוספת. זו לא סוגיה, אלא זה טיפול נוסף – משרד החינוך מטפל במבנים שצריך לחזק אותם. אלו עבודות הנדסיות בשטח שאנחנו מבצעים. ממש תכנית חיזוק הנדסית. בנוסף, כל המבנים שנבנו לפני 1980, אנחנו פונים עכשיו לרשויות להתקנת מערכות ההתרעה.
<היו"ר קארין אלהרר:>
רגע. קצת סדר. בואי נעשה סדר. לעניין המבנים, איפה אנחנו עומדים?
<אילנית שושני:>
עניין השדרוג של המבנים, מבחינת משרד החינוך, ואם ועדת ההיגוי – יש רשימת מוסדות חינוך שצריך לחזק אותם.
<היו"ר קארין אלהרר:>
היא כבר קיימת? ממתי?

<אילנית שושני:>
הרשימה קיימת.

<היו"ר קארין אלהרר:>
ממתי? 

<אילנית שושני:>
נדמה לי שהיא מ-2010.

<היו"ר קארין אלהרר:>
עברו להם כמעט שש שנים.
<אילנית שושני:>
קודם כל, הנושא בביצוע, זה לא שהוא לא בביצוע.
<היו"ר קארין אלהרר:>
כמה בוצע?

<אילנית שושני:>
יש לנו 34 בתי ספר, מתוכם הוחלט על בנייה של שניים חדשים.

<היו"ר קארין אלהרר:>
רגע, לא הבנתי. 34 בתי ספר צריכים לחזק את המבנים?

<אילנית שושני:>
לאט-לאט. הרשימה - - -

<היו"ר קארין אלהרר:>
כמה יש ברשימה?
<אילנית שושני:>
הרשימה היא לא רק של מוסדות חינוך, היא גם של מוסדות ציבור. רשימה ארוכה של 1,600 מבנים, שביניהם יש גם בתי ספר, זה לא רק. כמובן שהדירוג שלה הוא דירוג של אזורים סיסמיים שיש אִתם בעיה. 
<היו"ר קארין אלהרר:>
כמה בוצע?

<אילנית שושני:>
אנחנו מטפלים ברשימה ב-200 הראשונים, בבדיקות של ה-200 הראשונים.
<היו"ר קארין אלהרר:>
כמה בוצע?

<אילנית שושני:>
אני אומרת, 34 בתי ספר - - -
<היו"ר קארין אלהרר:>
מתוך 1,000?

<אילנית שושני:>
אבל לא 1,600 בתי ספר.

<היו"ר קארין אלהרר:>
אז בואי נדבר על הדברים שהם באחריותכם הבלעדית, בתי ספר. כמה בתי ספר יש ברשימה?
<אבי שפירא:>
1,600.
<היו"ר קארין אלהרר:>
1,600?

<אילנית שושני:>
לא, לא כולם בתי הספר.
<אבי שפירא:>
1,600.

<אילנית שושני:>
כל ה-1,600 הם בתי ספר?

<אבי שפירא:>
כן.

<היו"ר קארין אלהרר:>
מתוך 1,600 בתי ספר שדרוש להם חיזוק מבני, כמה בוצעו בפועל?
<אילנית שושני:>
עוד פעם, אנחנו כרגע עובדים של 34 בתי ספר, אבל רשימת ה-1,600 היא לא רשימה שבוודאות נצטרך לחזק אותם.
<היו"ר קארין אלהרר:>
אז למה הם מופיעים ברשימה?

<אילנית שושני:>
יסביר פרופסור אבי שפירא מהי הרשימה הזו. מתוך הידע שנצבר לנו בעבודה הנדסית שאנחנו עושים בשטח, לא כל בתי הספר שמופיעים ברשימה מחויבי חיזוק. אגב, יש בתי ספר - - -
<היו"ר קארין אלהרר:>
אני מבולבלת. רק שנייה. סליחה. קצת התבלבלתי.
<אבי שפירא:>
אני אוכל להתערב? 
<היו"ר קארין אלהרר:>
בשמחה.

<אבי שפירא:>
ישנם כ-5,500-5,000 בניינים שמוגדרים כמבני ציבור שיש לחזק אותם.
<היו"ר קארין אלהרר:>
אדוני, רק בשביל הסדר אצלי, לא כי אתם – אצלי. פשוט יש לי נטייה להתבלבל. כמה בתי ספר יש ברשימה וצריכים לעבור חיזוק? עכשיו אמרתי את זה פשוט.
<אבי שפירא:>
ברשימה ישנם 1,600 בתי ספר שנבנו לפני ה-1 בינואר 1980. את בתי הספר האלה צריך קודם כל לבדוק אם צריך לחזק אותם, אם כדאי בכלל לחזק אותם.
<היו"ר קארין אלהרר:>
זה נבדק?

<אילנית שושני:>
זה בביצוע. אנחנו כרגע ב-200 הראשונים.
<מירב בן ארי:>
מ-2015?
<היו"ר קארין אלהרר:>
אלוהים יעזור לי. מתי נעשתה הרשימה?

<אבי שפירא:>
הרשימה היא מ-2010.
<היו"ר קארין אלהרר:>
יופי. מ-2010 – היום אנחנו ביולי 2015. האם נבדקה הרשימה והובהר כמה מבנים צריך לחזק?

<אילנית שושני:>
שוב, אני אומרת, צריך להבין 200 בתי הספר הראשונים – 200 מתוך 1,600 שהוגדרו – שנמצאים באזור סיסמי נבדקו. אחרי הבדיקה יש עוד. העבודה שבאה אחרי הבדיקה היא עבודת הבדיקה ההנדסית מה צריך לבצע ומה צריך לחזק. זה פרויקט מורכב. זה לא פרויקט שאני - - -
<היו"ר קארין אלהרר:>
שמעי, אני לא כופרת בטענה המוצדקת שלך שמדובר בפרויקט מורכב. הוא פרויקט לאומי. צריך לשים אותו בראש סדר העדיפויות. זה יכול למנוע אסון לאומי. השאלות שלי, נדמה לי, הן די פשוטות. מתוך ה-1,600, את אומרת ש-200 בבדיקות.
<אילנית שושני:>
בבדיקות. מתוכם 34 - - -
<אוסאמה סעדי:>
התחילו לבדוק.
<מירב בן ארי:>
רק 200 נבדקו?
<היו"ר קארין אלהרר:>
רק שנייה. כמה זמן לוקחת בדיקה לבית ספר?

<אילנית שושני:>
אני רוצה להוסיף עוד משפט כאן.
<היו"ר קארין אלהרר:>
לא, לפני. כמה זמן לוקחת בדיקה של בית ספר? יש פה מהנדס בקהל?
<אבי שפירא:>
אני.

<אילנית שושני:>
הליך של תכנון לפעמים לוקח חודשיים. 

<היו"ר קארין אלהרר:>
מישהו שיעזור. 

<אבי שפירא:>
את מכוונת לכיוון מסוים שהוא לא בליין של העבודה. הטכניקה היא כזו: יש להם רשימה של 1,600 מבנים שמדורגים לפי סדר החשיבות שלהם. הם לוקחים את 200 המבנים הראשונים, 200 מבני בתי הספר הראשונים, והם הולכים מבנה-מבנה. בודקים אותו, אם צריך לחזק אותו, מחזקים אותו. בודקים אותו, אם צריך לחזק אותו, מחזקים אותו.
<היו"ר קארין אלהרר:>
נהדר. אני שמחה. כמה כבר חוזקו?
<אבי שפירא:>
שנייה. הם לא בודקים את כל ה-1,600 ואז מחליטים את מי כן ואת מי לא. 
<היו"ר קארין אלהרר:>
הבנתי. תאמין לי, כשמסבירים לי לאט, אני מבינה די מהר. 
<אוסאמה סעדי:>
מתוך ה-200, כמה נבדקו? כמה חוזקו?

<היו"ר קארין אלהרר:>
עכשיו תגיד לי, מתוך ה-200, כמה נבדקו וכמה חוזקו? זה היה נורא פשוט.

<אילנית שושני:>
200 נבדקו.
<היו"ר קארין אלהרר:>
אוקיי, כמה חוזקו בפועל?

<אילנית שושני:>
34.
<היו"ר קארין אלהרר:>
עכשיו תגידו לי, באמת אני שואלת, ה-200 שנבדקו, כמה הוחלט שצריכים חיזוק?
<אוסאמה סעדי:>
34. 

<היו"ר קארין אלהרר:>
לא, זו לא התשובה. 
<קריאה:>
חוזקו 34.

<היו"ר קארין אלהרר:>
חוזקו 34. כמה נדרשים עוד?

<אילנית שושני:>
בחיזוק 34. התהליך הוא תהליך ארוך.
<היו"ר קארין אלהרר:>
אני לא יודעת, אני לא מדברת ברור. שקט בבקשה. אני מנסה להבין. 200 נבדקו. מתוך כל המבנים שנבדקו, כמה הוחלט שדרוש להם חיזוק? 
<אוסאמה סעדי:>
מתוך ה-200.
<היו"ר קארין אלהרר:>
מתוך ה-200.

<אילנית שושני:>
עוד פעם, אנחנו עובדים על רשימת ה-200. 
<היו"ר קארין אלהרר:>
מ-2010?

<אילנית שושני:>
כן. אני יכולה לומר לך שמ-2010 עד 2012 – אני כן רוצה להעלות את זה. מדינת ישראל יצאה לפרויקט הזה כשלא היה תקן ואין אמצעים לחיזוק. כלומר, אין תקן ישראלי לטיפול במבנים קיימים. יש תקן 2413 שהוא לבדיקות. לחיזוק מבנים קיימים, אין. יש תקן - - -
<היו"ר קארין אלהרר:>
אומרים לי נציגי מבקר המדינה שיש תקן.
<אילנית שושני:>
יש תקן 2413 שהוא לבדיקות ברמה 1, 2, 3, ואת זה ביצענו על 200. מה שביצע משרד החינוך במצב הזה שבו מ-2010 היה קושי בביצוע כי לא היו את הכלים לביצוע – אימצנו תקן באישור של ועדת ההיגוי הבין-משרדית, אימצנו תקן אמריקאי, ה-AACE, חלק 41. אתו אנחנו הוצאנו נוהל לחיזוק. זה הנוהל שאתו אנחנו עובדים היום. עובדים מול רשויות מקומיות. צריך להבין שאנחנו גוף שמלווה רשויות מקומיות. למעשה, אנחנו הולכים יד ביד עם הרשויות המקומיות שאנחנו עובדים אתן. הפרויקטים האלה נמצאים בהליך של חיזוק. יש מספר קשיים גם בביצוע. חלון ההזדמנויות שלנו – אלו בתי ספר שקיימים לפני 1980. קשה מאוד למצוא מבנה חלופי ולהעביר כדי לחזק. יש המון מורכבות הנדסית שקיימת. ולכן הנושא הזה נמצא בטיפול. זה לא שהוא לא נמצא בטיפול, הוא נמצא בטיפול. אנחנו מקווים שעם כניסת כל הידע בתחום – יש גם חוסר במהנדסים שיש להם התמחות בנושא הזה, ויעידו על כך האנשים כאן, שכל הזמן מוצאים לקורסים בנושא הזה. הנושא הזה הוא בהליך של עשייה. אני מסכימה שאולי אפשר היה יותר, זה נכון.
<היו"ר קארין אלהרר:>
מה נעשה? אני מנסה להבין, אני שומעת את הדברים שלך, ואני חושבת שראוי שהם נאמרים, שאפשר היה לעשות יותר. אני שואלת – לא נבכה על חלב שנשפך, אבל כן נסתכל קדימה – איפה תכנית רב-שנתית? כמה אתם מתחייבים לעשות באיזו תקופה? תני לנו משהו להיאחז בו.
<אילנית שושני:>
קודם כל, אני לא רוצה לבטל את העשייה. ממצב שהיה - - -
<היו"ר קארין אלהרר:>
שמעת אותי מבטלת אותך?

<אילנית שושני:>
לא, לא, אני רוצה לומר שמשרד החינוך נוקט בכמה אמצעים, אחד מהם – עד סוף השנה אנחנו אמורים להקים גוף הנדסי שילווה את הפרויקט הזה. אנחנו רוצים איזשהו גוף - - -
<היו"ר קארין אלהרר:>
עד עכשיו הוא לא לווה?

<אילנית שושני:>
לא, הוא לווה פרויקט-פרויקט. אני רוצה לעשות משהו הרבה יותר מערכתי בעניין הזה כדי להוביל משהו יותר מערכתי בנושא הזה. 
<היו"ר קארין אלהרר:>
קיבלתם תקצוב?
<אילנית שושני:>
כן, יש תקצוב. 
<היו"ר קארין אלהרר:>
הוא נוצל עד הסוף?

<אילנית שושני:>
הוא ירד. במשך השנים הוא ירד מהאוצר.
<מירב בן ארי:>
מה זה ירד מהאוצר?
<אילנית שושני:>
הנושא של התקצוב – אני רק אתן לכם את הדוגמאות. ב-2010 היה תקצוב של 80 מיליון שקל בשנה לנושא הזה. בשנתיים או בשלוש השנים האחרונות, זה 20 מיליון שקל בשנה. 
<היו"ר קארין אלהרר:>
ניצלתם את כל הכסף?

<אילנית שושני:>
כן, אנחנו מנצלים בכל שנה. אנחנו כן מתקצבים רשויות. הרשויות המקומיות מחזיקות – יש לי כאן את הדוח – משהו בסדר גודל של 200 מיליון שקל. חלקו מבוצע. הניצול כרגע עומד על 25%. אלו הנתונים. אנחנו עובדים.
<היו"ר קארין אלהרר:>
רגע, אבל אמרת לי שהוא נוצל, ועכשיו - - -

<אילנית שושני:>
שהוא מנוצל. לא כולו נוצל. אבל הוא כן חולק לרשויות.
<היו"ר קארין אלהרר:>
זה לא מה שאמרת לי קודם. שאלתי: מתוך ה-80 מיליון שתוקצבתם בעבר עד לפני שנתיים, האם כל ה-80 מיליון בוזבזו לצורך התקדמות בפרויקט הזה?
<אילנית שושני:>
התשובה היא לא טיפה מורכבת, אבל אני רוצה להסביר אותה. לא החזרנו את הכסף לאוצר.

<היו"ר קארין אלהרר:>
אלא? לאן העברתם אותו?

<אילנית שושני:>
העברנו אותו לרשויות המקומיות לצורך קידום הפרויקטים. ולכן אמרתי שרשויות מקומיות - - -
<אוסאמה סעדי:>
לחיזוק או כל הפרויקט?

<היו"ר קארין אלהרר:>
ובדקתם שהרשויות המקומיות השתמשו בכסף לצורך הניצול?
<אילנית שושני:>
כן, אנחנו מלווים אותם. אנחנו מלווים את הפרויקטים האלה. 
<היו"ר קארין אלהרר:>
יש פה נציג של הרשויות המקומיות, השלטון המקומי? אין פה נציג של השלטון המקומי?
<אוסאמה סעדי:>
גברתי, לפני זה, שאלה. מתוך 1,600 בתי הספר ומתוך ה-200, כמה בתי ספר במגזר הערבי, אם יש בתי ספר במגזר הערבי שנבדקו?
<מירב בן ארי:>
אפילו מתוך ה-34.

<אוסאמה סעדי:>
מתוך ה-34 בטוח אף אחד לא. 

<ד"ר אפרים לאור:>
כל הכבוד למגזר הערבי, כי הראשון חוזק בנצרת. 
<אוסאמה סעדי:>
בסדר. בוא נשמע נתונים. מה הבעיה? אני שאלתי שאלה, לא באתי עדיין - - -

<אילנית שושני:>
קודם כל, השאלה הזאת היא מצוינת, כי אם יש איזו נקודת אור בפרויקט הזה, זה במגזר הערבי.

<אוסאמה סעדי:>
סוף-סוף. לקבל משהו, כותרת.

<אילנית שושני:>
אני רוצה להעלות איזושהי נקודת אור בפרויקט הזה. המגזר הערבי – אני לא רוצה להכליל אותו, אבל מספר רשויות במגזר הערבי הרימו את הכפפה, בין הראשונים שהרימו את הכפפה. 
<היו"ר קארין אלהרר:>
הם נמצאים באזור סיסמי. 
<אילנית שושני:>
נכון, אבל יש גם רשויות אחרות באזור. 

<אוסאמה סעדי:>
אנחנו חוששים, גברתי יושבת-הראש, שאפילו רעידת האדמה תפלה ותכה בנו. 
<אילנית שושני:>
חס וחלילה. לא נאחל לאף אחד בשום מגזר. הם הראשונים שביצעו – בנצרת ארבעה בתי ספר, שניים כבר חוזקו. השלישי בדרך. 
<היו"ר קארין אלהרר:>
אני חייבת לומר שזו נקודת האור היחידה שאני רואה פה. אני חייבת להגיד לך שכאזרחית אני מודאגת מאוד.
<אילנית שושני:>
עם זאת אני רוצה לומר, א', אני מבינה את הדאגה, לכולנו פה יש תלמידים שנמצאים בתוך מוסדות חינוך. זה פרויקט ל-25 שנה. זה פרויקט שהתחיל ב-2010, הוא ל-25 שנה.
<היו"ר קארין אלהרר:>
אבל צריכה להיות עשייה הדרגתית.
<אוסאמה סעדי:>
זה בתיאום עם הטבע, גברתי היושבת-ראש. 
<אילנית שושני:>
הפרויקט הוא ל-25 שנה. משרד החינוך מבצע. תמיד יש מקום לשיפור, אני אומרת שכן. הצגתי את הנתונים, אנחנו בעשייה. אני חושבת שיש שיפור גדול ממצב שהיו ארבעה בתי ספר, היום יש 30 בתי ספר. הדברים כן  נעשים, אני מסכימה שיש מקום לשיפור. 
<היו"ר קארין אלהרר:>
עד עכשיו דיברנו על המבנים והבנו ששם לא הייתה התקדמות משמעותית. עכשיו בואי נחזור לשאלה הראשונה שלי, על מערכת ההתרעה. מבנים – המצב לא משהו, אבל מערכת ההתרעה הותקנה בכל בתי הספר?
<אילנית שושני:>
מערכת ההתרעה – זה תחום ששייך למקביל שלי, אבל בכל זאת ביררתי את הנושא. 
<היו"ר קארין אלהרר:>
איפה הוא?

<אילנית שושני:>
הוא לא נמצא כאן בדיון.

<היו"ר קארין אלהרר:>
אז מי ייתן לי את התשובה?

<אילנית שושני:>
אני אתן את התשובה. עבור אותם 1,600 בתי ספר – במקביל, בערוץ נוסף, חוץ מהחיזוק שכרגע דיברנו עליו – משרד החינוך אמור לתקצב את הרשויות המקומיות לאותה רשימת בתי ספר להקים מערכת התרעה. היה תקציב ייעודי בשנה שעברה. המכרז שפורסם דרך החברה למשק וכלכלה – מכרז שעבר עדכון לגבי המפרט. המשרד עבד יחד עם ועדת ההיגוי ועם פיקוד העורף לגבי המפרט הטכני של אותה מערכת התרעה. המכרז הזה יפורסם בשבוע-שבועיים הקרובים, ורשויות יוכלו לפנות למשרד החינוך להתקנת המערכת. עד סוף שנת 2016, אמורות להיות מבוצעות כל מערכות ההתרעה.
<היו"ר קארין אלהרר:>
עכשיו אני חושבת עם עצמי כמה אני כועסת על התשובה הזאת, וזה די הרבה. אני לא מבינה, הוא עבר כסף. הייתה לכם בעיה במכרז? זה תירוץ טכני. תחשבי על המצב הבא – מחר בבוקר תהיה רעידת אדמה. מה נגיד להורים, הייתה בעיה במכרז?
<יובל אלעני:>
גם לא הייתה בעיה במכרז. 
<אילנית שושני:>
היה איזשהו משהו עם המפרט הטכני – אבי, תקן אותי.

<יובל אלעני:>
לא, לא, לא. לא הייתה שום בעיה במכרז. המכרז נגמר. בינואר פורסמו תוצאותיו ומאז ינואר משרד החינוך עוצר את התקציב מסיבות שאין - - -
<היו"ר קארין אלהרר:>
מי אתה?

<אילנית שושני:>
הוא לא עצר את התקציב. שנייה.

<היו"ר קארין אלהרר:>
רק שנייה. מי אדוני?

<יובל אלעני:>
שמי יובל אלעני, אני מנהל את EQA, אחת החברות שזכו במכרז. 
<היו"ר קארין אלהרר:>
החברה שלך זכתה במכרז?
<יובל אלעני:>
אני מנהל את אחת החברות שזכו במכרז.

<היו"ר קארין אלהרר:>
ומה קרה?

<יובל אלעני:>
הרשויות המקומיות מחכות לתקציב שיגיע אליהן ממשרד החינוך, ועד אז הן לא ניגשות לעשייה. ככל שאנחנו יודעים, הרשויות המקומיות עדיין מחכות לתקצוב, אותו תקצוב שהגברת מדברת עליו. כשהוא יבוצעו, הן תתחלנה להתקין את המערכות. 
<היו"ר קארין אלהרר:>
גברתי, מה הייתה הבעיה במכרז?

<יובל אלעני:>
אגב, תוצאות המכרז פורסמו ב-11 בינואר 2015. המכרז התחיל ביולי 2014. התכנון, האפיונים וכולי, התחילו בסוף 2012, תחילת 2013. באמצע 2013 יצא האפיון, בתחילת 2014 הייתה היערכות של השלטון המקומי למכרז. הוא בוצע ביולי. תוצאותיו היו ב-11, היו עתירות, הן נדחו. מינואר 2015 ניתן היה להתחיל לבצע את ההתקנות. 1,600 מערכות, סדר גודל של חצי שנה של עבודה, לא הרבה יותר מזה. 
<היו"ר קארין אלהרר:>
תגובת משרד החינוך?
<אילנית שושני:>
אני הבנתי שהנושא התקציבי – הייתה בעיה בגלל שכרגע אנחנו עובדים בלי תקציב מדינה, אלא רק עם תקציב המשכי. היחידה שאחראית על הנושא הזה פנתה בהחרגה. ההחרגה הזו אושרה, ולכן הבנתי שנפתרה בעיית התקצוב של הנושא הזה. אושרה ההחרגה.
<היו"ר קארין אלהרר:>
אז זו לא בעיה במכרז, הבעיה היא בתקציב.
<אילנית שושני:>
בוא תשלים, כי אני כן הבנתי שהיה משהו עם המפרט. עובדה שהיה אפיון לאחרונה לעניין הזה. 
<אבי שפירא:>
חיכו בהתחלה עד שיסתיים המכרז שנעשה באמצעות החברה למשק וכלכלה באמצעות הרשויות המקומיות. המכרז הזה קצת התארך – לטעמי יתר על המידה, אבל זה מה שקרה – והסתיים בינואר, כמו שמר אלעני אמר. בינואר אין תקציב מדינה. אי-אפשר מיד להפעיל אותו. משרד החינוך קיבל אישור להשתמש בכסף, שבעיקרון היה אמור להיות לו, אבל הוא לא יכול היה להשתמש בו.
<היו"ר קארין אלהרר:>
למה?

<אילנית שושני:>
בגלל שאין תקציב מדינה.
<אבי שפירא:>
בגלל הבעיה שאין תקציב מדינה. 
<היו"ר קארין אלהרר:>
רגע, אבל זה לא כסף שהיה צבוע במשרד החינוך?
<אילנית שושני:>
הוא היה בשנה שעברה, לא היה בו שימוש. הוא חזר, אי-אפשר היה – לא הסתיים המכרז, לכן דחו אותו ל-2015. התחלנו את 2015 ללא תקציב מדינה, ואז היה צריך לבקש החרגה. 
<יובל אלעני:>
זה לא מה שנאמר בשום שלב, שהכסף הוחזר. הכסף צבוע, ואם התקציב היה תקציב רגיל, אז 1/12 היה צריך להיות מבוצע - - -
<אילנית שושני:>
לא, זה לא קשור ל-1/12. זה לא קשור ל-1/12, היה צריך אישור להרשאת - - -
<יובל אלעני:>
יש ועדת חריגים, תגישו לוועדת חריגים. 

<אילנית שושני:>
הוגש, וזה אושר. 

<מירב בן ארי:>
היא הגישה, הנה, היא אמרה שאושרה לה גם ההחרגה. גם ההחרגה אושרה.
<אילנית שושני:>
ההחרגה אושרה. ההחרגה אושרה מחדש. 
<יובל אלעני:>
משרד החינוך היה מעורב בכל השלבים, הוא ידע שהמכרז שהתחיל ביולי 2014 יסתיים מתישהו. רצה הגורל, והוא הסתיים ב-11 בינואר, אבל זה עניין בירוקרטי, הוא יכול היה להסתיים גם בנובמבר. הם ידעו לאורך כל הזמן.
<עבד אל חכים חאג' יחיא:>
מישהו יכול לבשר לנו מתי מתחילים לבצע?
<אילנית שושני:>
בשבועיים הקרובים אמור לצאת קול קורא לרשויות המקומיות.

<קריאה:>
מה זה קול קורא?

<אילנית שושני:>
קול קורא זה שכל רשות מקומית יכולה לפנות למשרד החינוך, על-פי מה שרשום שם לקבלת תקציב. 
<היו"ר קארין אלהרר:>
בואו נתקדם, חברים. גברתי, בואי נתקדם. תני לי לוח זמנים כדי שאני אוכל לעקוב, זה תפקידי. מתי זה יקרה? מתי תוכלי להגיע לוועדה – נקדם אותך בברכה – ותגידי לי שהמכרז ממומש, מיושם?
<אבי שפירא:>
כתשובה לשאלה שלך, בישיבה הבאה, מי שעושה את זה זו הרשות המקומית. 
<היו"ר קארין אלהרר:>
בסדר, אבל משרד החינוך צריך להעביר את הכסף.
<אבי שפירא:>
הם אלה שקונים, הם אלה שמזמינים. חלק מהכסף הוא ממשרד החינוך.

<היו"ר קארין אלהרר:>
אני אקל עליך, מתי אתם מעבירים את הכסף לזוכה במכרז?

<יובל אלעני:>
לא, זה לא לזוכה, מעבירים לרשויות המקומיות.

<אילנית שושני:>
לא מעבירים לזוכים. 

<היו"ר קארין אלהרר:>
לרשויות המקומיות על מנת שהמכרז ייושם.

<אילנית שושני:>
משרד החינוך אחראי לפרסום קול קורא. מה משמעות הקול קורא? משמעות הקול קורא היא שכל רשות מקומית שעונה לתנאים בקול קורא יכולה לפנות למשרד החינוך לקבלת התקציב הזה, והיא תבצע אותו. הקול קורא יפורסם בשבועיים הקרובים, כך נאמר לי. כל רשות שיש לה מבנים מלפני 1980 מוזמנת לפנות למשרד החינוך לקבלת התקציב ובכך לעשות - - -
<היו"ר קארין אלהרר:>
מה זאת אומרת? לך אין רשימה של כל - - -
<יובל אלעני:>
הרשימה קיימת כבר חמש שנים. 
<אילנית שושני:>
הרשימה קיימת, רק הרשות המקומית צריכה - - -

<יובל אלעני:>
כבר חמש שנים יש רשימה. 
<היו"ר קארין אלהרר:>
אני אומרת לך, לכם יש יד - - 

<יובל אלעני:>
הם גוררים רגליים.
<היו"ר קארין אלהרר:>
- - רק שנייה. אני רוצה רק הערה מקדמית, זה לא את באופן אישי, זה משרד החינוך כמוסד. למשרד החינוך יש יד ורגל בעניין הזה, שהדבר עוד לא יושם. מי שמנהל את משרד החינוך, יש לו אחריות. האחריות שלו. לכן כשנופלת ממשלה וגם כשאין תקציב, יש מנכ"ל למשרד. והמנכ"ל אמור לעשות הכול כולל הכול על מנת שההחלטות יבוצעו, ולדאוג לתחום האחריות שלו. זה בכלל לא משנה לי. אני אומרת את האמת, זה ממש לא העניין אם נפלה הממשלה או לא. אני מבינה שאין תקציב, אבל יש התחייבויות, וגם התחייבויות באות לידי ביטוי בחיי היומיום. כשאין תקציב, ויש ועדות חריגים, כפי שהיטבתם לעשות, אומנם באיחור, אבל יש ועדות חריגים. יש היתכנות לקיים מכרזים גם כשאין ממשלה או כשיש ממשלת מעבר. ולכן אני מבקשת שלא תמתינו לקול קורא, תהיו הגורם המתכלל, תהיו אקטיביים בעניין הזה ותפנו לרשויות כי לכם יש את הרשימות המלאות. בואו נגרום לזה לקרות, די. זה נסחב מדי. אני יודעת מה יקרה, אנחנו נהיה פה בדיון הבא ואנחנו נדבר על אותם דברים, ואני לא רוצה את זה. בבקשה אדוני. שם ותפקיד לפרוטוקול אדוני.
<ד"ר אפרים לאור:>
אפרים לאור, אני אפרנא"י. 
<היו"ר קארין אלהרר:>
רגע, לא שמעו.

<ד"ר אפרים לאור:>
שמי אפרים לאור. אני אפרנא"י. זה המקצוע שלי. 

<היו"ר קארין אלהרר:>
אני לא יודעת מה זה. 

<ד"ר אפרים לאור:>
לפי  האקדמיה ללשון זה התמודדות עם אסונות פתע רבי נפגעים, קטסטרופות. 

<היו"ר קארין אלהרר:>
זה נושא הדיון שלנו היום. הקטסטרופה הגדולה ששמעתי עליה עד עכשיו היא שרק 34 בתי ספר ממוגנים מפני הנושא הזה. 
<קריאה:>
לא ממוגנים, בתהליכי עבודה. 

<היו"ר קארין אלהרר:>
בתהליכי עבודה, שזה הרבה יותר חמור. אין לי מילים עד כמה הדבר הזה מטריד אותי.
<ד"ר אפרים לאור:>
אכן הטריגרים לאפר"ן זו גם רעידת אדמה. זאת ההתחלה ואחר כך מתגלגלים הדברים האחרים. אני רוצה לומר בקצרה על שני דברים. אחת, מערכות ההתרעה. צריך להפריד באופן מוחלט בין שני מסלולים – האחד המבצעי והאחד הכספי. כל הסיפור הזה שמדברים עליו, משהו בין 20-10 מיליון שקל שישנם שוכבים מ-2012, קצת לפני זה. זאת אומרת, לא מהיום התחילה הספירה. המסלול המבצעי – זה להרכיב אותו היום. פשוט היום. הדבר הכספי ייפתר לאורך זמן.
<היו"ר קארין אלהרר:>
אבל איך הם ירכיבו את זה? הם רוצים כסף על העבודה.
<ד"ר אפרים לאור:>
צריך לתת להם כסף ואחר-כך להתחשבן, להעביר מעמודה לעמודה אצל מי שצריך. העניין הוא מבצעי. דומה הדבר שאילו לפני שנה כשהתחילה המלחמה, "צוק איתן" בעזה, היו שוכבות מערכות "כיפת ברזל" ומישהו היה מתברבר על איזשהו מכרז שהסתיים. זה לא עולה על הדעת. העניין המבצעי – צריך מיד. את כל יתר החשבונות שיעשו בזמן שלהם כי הם יכולים לא להסתיים לנצח. זה בכלל לא חשוב. כי זה גם כסף קטן. התועלת גדולה מאוד. יש איזשהו טרייד-אוף – זה לא תחליף – בין חיזוק מבנה לזה שמתקינים מערכת שמאפשרת לילדים לעזוב. הדבר השני, יש תקל שחייבים לומר אותו בהקשר הזה. ב-5 בנובמבר, למיטב זכרוני, בשנה שעברה היה מבחן לכל המערכות – במסגרת המכרז. המכרז היה כמו של נאס"א. של שתי חברות עבר בשלום, של שתיים נפסל. עד היום בבית הספר של הבת שלי מותקנת מערכת פסולה, או ספק פסולה, או לכאורה פסולה. תשעה חודשים אני לא יודע אם היא כן או לא. אני לפחות הדרכתי את הילדים שם איך לעוף בלי המערכת הזאת, בהיעדרה, כי היא לא בסדר. אף אחד לא עשה ריקול, מה שעושים על כל איזשהו קשקוש בברקסים של אוטו. תשעה חודשים. תשעה חודשים אי-אפשר לסגור דבר כזה? אפשר ללדת פיל בתשעה חודשים. 

לגבי בתי ספר, החשבון התחיל ב-20 באוגוסט 2006. הכסף ניתן ב-2010. 
<היו"ר קארין אלהרר:>
ברור. הנושא ברור. 
<ד"ר אפרים לאור:>
עכשיו חוזקו בתים בודדים ב-34 מתחמים. זה לא 34 בתי ספר. בקצב הזה זה יסתיים בעוד 500 שנים.
<היו"ר קארין אלהרר:>
אני רוצה לסכם את העניין של משרד החינוך. גברתי, זה לא יעלה על הדעת. יש 1,600 בתי ספר שאתם אחראיים עליהם, מתוכם נכנסו 200 לרשימה, ומתוך ה-200 יש רק 34 שהם בתהליכי עבודה. הנקודה המשמעותית לא פחות היא שאין מערכת התרעה בשום בית ספר בגלל עניינים בירוקרטיים. זה דבר שאי-אפשר לתפוס אותו. זה לא נושא שעלה לדיון מהיום. זה נושא שהוא בדיונים משנת 2010. אחרי שישבו כל הוועדות, והוועדות המתכללות, ונעשה בדיקה מדוקדקת – זה מצב שהוא בלתי אפשרי, אנחנו לא ניתן לו להמשיך להיות ככה. לכן אני אבקש בתוך שבועיים ימים תכנית עבודה רב-שנתית. אני יודעת שכבר יש לכם מסמכים, אני רוצה לראות אותם. תכנית עבודה רב-שנתית שמדברת על – א', איך אנחנו מפעילים את מערכות ההתרעה מוקדם ככל שניתן. ב', איך אנחנו עובדים הדרגתית, לא ביקשתי שכל המבנים יחוזקו מחר בבוקר. הדרגתית. אני רוצה לראות תהליך שבו כל המבנים שדרושים לחיזוק יחוזקו. זו הבטיחות של הילדים שלנו. 
<עבד אל חכים חאג' יחיא:>
היא לא יכולה לתת לך כי אומרת שזה עדיין בבדיקה. 
<היו"ר קארין אלהרר:>
אבל יש לה אנשים שהיא עובדת אתם, מהנדסים, והם בוודאי יכולים לתת. ואם אין להם, אז הם יצטרכו לשבת ולהכין תכנית כזאת כי היא תכנית בעייתית מאוד. בבקשה אדוני. 
<אבי שפירא:>
הייתי רוצה להעיר על הדברים שלך. מערכות ההתרעה, כולנו היינו שמחים אם כבר היו מותקנות בבתי הספר, אבל זה לא נכון שאין אף מערכת. יש ב-400 מוסדות חינוך מערכות התרעה. 

<היו"ר קארין אלהרר:>
על מה הן מתריעות?
<אבי שפירא:>
הם עשו את זה מיזמתם. רשויות המקומיות עשו את זה מיזמתם.
<היו"ר קארין אלהרר:>
רגע, רק הרשויות המקומיות החזקות יכולות להרשות לתלמידים שלנו?

<אבי שפירא:>
לא בהכרח. אני לא יודע להגיד לך באילו רשויות יש ובאילו רשויות אין. אבל אני יודע להגיד לך שב-400 בתי ספר יש מערכות התרעה.
<היו"ר קארין אלהרר:>
אנחנו יודעים באילו ערים זה קיים?
<יובל אלעני:>
סליחה שאני מתפרץ, אבל מ-2010 יש תקנה שאומרת שבכל בית ספר חדש יש להתקין מערכת כזאת. בבתי הספר החדשים מותקנות מערכות משום שזה נמצא בכתבי הכבאות של - - - אלה החדשים. 
<היו"ר קארין אלהרר:>
זה רק בחדשים, אנחנו לא מדברים על הישנים.

<יובל אלעני:>
בדרך כלל. עד המכרז - - -
<ד"ר אפרים לאור:>
בחדשים יש, בישנים אין. 
<אבי שפירא:>
זה בסדר גמור לבקר אבל - - -
<קריאה:>
לא כולם בחדשים.

<היו"ר קארין אלהרר:>
תנו לו להשיב. 

<ד"ר אפרים לאור:>
איזו סיבה יכולה להיות לעיכוב כזה?

<היו"ר קארין אלהרר:>
סליחה, אנחנו ניתן לו להשלים משפט.

<אבי שפירא:>
צריך לשים את הנתונים על השולחן. יש 400, מתוכם חלק בבתי ספר חדשים, חלק בבתי ספר ישנים. היות והם לא חייבים בדיווח והם לא ביקשו כסף ממישהו בשביל לקנות את זה, אז אין לי רשימה מפורטת. אפשר ללכת לחברות ולבקש מהן אינפורמציה אילו בתי ספר קנו והתקינו ואילו לא.
<היו"ר קארין אלהרר:>
זה רציני? משרד החינוך אמור לתכלל את זה. 
<יובל אלעני:>
הם יודעים, אנחנו העברנו להם את הרשימות מזמן. 
<אבי שפירא:>
אתה שלחת, לא כולם שלחו. זאת הערה אחת. הנושא השני, של החיזוק. כשאנחנו התחלנו את התהליך לבקש כסף מהממשלה לחזק בתים, אנחנו היינו בפנטזיה אחרת. היינו בטוחים שהיום, בזמן הזה, אחרי חמש שנים או יותר, אנחנו לא נהיה עם 45 בתים, אלא 450 מבנים. היינו בטוחים.

<היו"ר קארין אלהרר:>
אוקיי, ומה קרה?

<אבי שפירא:>
ומתברר שזה הלך קשה. אני לא אכנס לסיבות למה זה הלך קשה, אבל אני חייב להעיד, היות וליוויתי את התהליך הזה, זה לא בגלל משרד החינוך. לא חשוב כרגע בגלל מי, אבל זה לא בגלל - - - 
<היו"ר קארין אלהרר:>
אני חושבת שזה די חשוב לדעת בגלל מי.
<אבי שפירא:>
זה לא בגלל - - -

<היו"ר קארין אלהרר:>
אדוני, אני רוצה לעזור. המטרה שלי פה היא לא להוכיח את משרד החינוך. המטרה שלי פה היא שהמבנים יהיו מחוזקים, ושלאזרחי מדינת ישראל תהיה בטיחות שמגיעה להם.

<אבי שפירא:>
גם שלנו.

<היו"ר קארין אלהרר:>
אתה גם אזרח כמוני. לכולנו מגיע. אני רוצה לדעת – אדוני, אני מנסה ליצור משהו שהוא אפקטיבי. אם תגיד לי זה לא משנה מה קרה, אנחנו לא נפתור את זה לעולם. לי זה מאוד משנה מה קרה.
<אבי שפירא:>
גם לי זה משנה. 

<היו"ר קארין אלהרר:>
אז תאמר לי בבקשה. 

<אבי שפירא:>
יפה. אני רק מביא את זה בתור אינפורמציה, אחד הדברים הפשוטים זה ללכת לראות איך זה נעשה במקומות אחרים. אנחנו לא המצאנו את הגלגל.
<היו"ר קארין אלהרר:>
נו, והיה עיכוב יציאה מהארץ מ-2010?
<אבי שפירא:>
במדינות כמו קנדה, קפריסין, נדמה לי שגם בקליפורניה ובעוד כמה מקומות, להיכנס לתהליך של חיזוק בתי ספר לקח לכל אחת מהמדינות – בין היותר מפותחות ובין הפחות מפותחות – לפחות עשר שנים, לפני שהם התחילו לחזק שני בתי ספר. קיבלו החלטה לחזק, והתהליך של החיזוק לא התחיל לפני עשר שנים. 
<היו"ר קארין אלהרר:>
אולי נלמד מהם מה הם עשו לא טוב ונקצר תהליכים אצלנו? 
<אבי שפירא:>
זו בדיוק הנקודה שאותה, אני חושב, היא ניסתה להסביר. התחילו עם בית ספר אחד בשנה, והיום עומדים על 20 בתי ספר בשנה. והכוונה היא להגיע ל-50 בתי ספר לשנה. 
<היו"ר קארין אלהרר:>
אבל יש 1,600.
<אבי שפירא:>
ה-1,600 והכסף שלהם - - -

<היו"ר קארין אלהרר:>
1,000, 800, זה המון.

<אבי שפירא:>
נכון, אבל זו כבר שאלה של כסף. אם בהתחלה יש - - -
<היו"ר קארין אלהרר:>
אז זו הבעיה, כסף?

<אבי שפירא:>
אם יש 80 מיליון שקל לשנה במשך שנתיים-שלוש, ואחר-כך זה יורד ל-20 מיליון לשנה, אז עם 20 מיליון שקל לשנה הם לא יעשו כלום. 
<היו"ר קארין אלהרר:>
אבל היא אומרת שגם את ה-80 מיליון לא ניצלו עד הסוף. 
<אבי שפירא:>
הם ניצלו איפה שהם יכלו לנצל. 

<היו"ר קארין אלהרר:>
אבל הרשויות המקומיות לא ניצלו את זה. 

<אבי שפירא:>
גברתי, אני עוד פעם אומר, אי-אפשר – אנחנו הנחנו שאפשר היה לעשות את זה מהר יותר. התברר לנו שהמציאות טפחה על פנינו. אי-אפשר לעשות את זה יותר מהר. 
<היו"ר קארין אלהרר:>
אז להערכתך.

<אבי שפירא:>
אי-אפשר משום שתהליך התכנון בהתחלה הוא לא שבועיים, הוא כמעט שנתיים.
<היו"ר קארין אלהרר:>
אני מבינה. אם ככה, נניח – ניקח את נקודת המוצא שלך ונזרום אתה. להערכתך, מה ההיתכנות לביצוע? כמה זמן נדרש?
<אבי שפירא:>
בהנחה שיהיה להם את התקציב שהממשלה אישרה, הם יתחילו בסדר גודל של 20 מבנים בשנה, 30 מבנים בשנה. הם יגיעו לסדר גודל של 50 מבנים בשנה, ואז זה יישאר, פחות או יותר, קבוע, כי בשלב זה, כנראה, אנחנו לא נראה יותר כסף. 
<עבד אל חכים חאג' יחיא:>
למה שנתיים תכנון? מה החסמים לפני התכנון? למה שנתיים תכנון?
<אבי שפירא:>
אמרתי, היו הרבה סיבות. אבל נתחיל מזה שמישהו צריך לדעת לחזק בית ספר.
<אילנית שושני:>
אין מספיק מהנדסים.

<היו"ר קארין אלהרר:>
כן, בבקשה אדוני. שם ותפקיד לפרוטוקול. שקט באולם.

<יגאל שוחט:>
פרופסור יגאל שוחט מהמחלקה להנדסת בניין באוניברסיטת בן-גוריון. אני גם חבר הנהלת איגוד המהנדסים לבנייה ותשתיות. אני חייב להגיד שהיום כל בוגר של כל מוסד שהוא מוסמך להנדסת מבנים במדינת ישראל וגומר תואר בהנדסת מבנים עובר הכשרה בתכן מבנים לרעידות אדמה, וחלקם, הטובים יותר, גם עוברים חיזוק מבנים לרעידות אדמה. כל מהנדס טוב יודע לגמור תכנית לחיזוק מבנה לרעידות אדמה בתוך שנה. אין סיבה שזה יהיה בתוך יותר משנה. אין ספק שהבעיה – אם יינתן לי זמן, אני אציג מחקרים שאני עושה. שלחתי לכם חומרים, אם יהיה זמן, אני אציג. 

<היו"ר קארין אלהרר:>
לא, אין לנו זמן.

< יגאל שוחט:>
 יש כדאיות גבוהה בחיזוק של מבנים ותשתיות חיוניות ברחבי הארץ. רוב הסיכונים נמצאים באזורי הפריפריה ולא באזורי הביקוש. תמ"א 38, כמו שאמרתם, לא נותנת מענה לבעיה, היא יוצרת אילוזיה כאילו אנחנו מטפלים. הבעיות הן בבית שאן, בטבריה, בקריית שמונה, בנצרת. שם הבעיות. המהנדסים יודעים לתת את המענה. כל בוגר שלי בתוך שלוש שנים מיום סיום הלימודים יכול להגיש תכניות כאלה מרגע שהוא רשוי. אני חייב להגיד שהמדינה – בעיקר החשב הכללי לאוצר – מקשה על הכשרת מהנדסים טובים ועל שמירת מהנדסי המבנים בתחום, מכיוון ששכר המהנדסים נמצא בשליטה מוחלטת של החשב הכללי דרך התקנות שלו, ובאמצעות זה הם מחזיקים את שכר מהנדסי המבנים נמוך מאוד. מאוד קשה לי היום – אני מוציא בכל שנה 50 בוגרים בהנדסת מבנים. הבעיה היא שבתוך שלוש שנים, מתוך ה-50 האלה, כמעט כולם הופכים להיות מנהלי פרויקטים. הם לא יכולים להיות מהנדסי מבנים כי החשב הכללי לאוצר דואג לשמור את השכר של המהנדסים ברצפה. הוא לא נותן אפשרות. יש לנו יכולות הנדסיות שלא ממומשות. מה שנאמר פה שאין יכולות, אני אומר לכם שאיגוד המהנדסים עושה קורסים. באיגוד המהנדסים יש כ-2,500 חברים שעוברים הכשרה. אנחנו מכשירים מהנדסים להערכת נזקים במבנים אחרי הרעידות. אנחנו מכשירים מהנדסים דרך האיגוד לתכן מבנים ולחיזוק מבנים לרעידות אדמה. יש יכולות. כל הבעיות ששמענו פה זה תקציב, וכנראה לא המשרדים, זה שם למעלה. זה עניין של סדרי עדיפויות.

ועוד דבר, אם תהיה רעידה בעוד עשר שנים או בעוד 50 שנה, זה לא משנה. הסיכון הוא בכל שנה. כל שנה שאנחנו לא משקיעים בחיזוק לרעידות אדמה, הפסדנו. כל שנה, הפסדנו.
<היו"ר קארין אלהרר:>
ברור. תודה רבה. אני רוצה לשאול, רשות החירום הלאומית מתכנסת באופן סדיר?
<אמיר יהב:>
מה זאת אומרת היא מתכנסת? זה גוף קיים. 
<היו"ר קארין אלהרר:>
בסדר, אבל אתם מתכנסים? איפה הדברים עומדים מבחינתכם? 
<קריאה:>
- - - 

<היו"ר קארין אלהרר:>
מתכנסים זה יופי, מה קורה הלאה? זו השאלה.

<אמיר יהב:>
אני לא מבין את השאלה.
<היו"ר קארין אלהרר:>
אני אבהיר לך אותה. 

<אמיר יהב:>
מה עשינו ברעידות אדמה?

<היו"ר קארין אלהרר:>
זו שאלה עקרונית לא רעה דרך אגב. אבל אני רוצה לדעת איפה אתם – כדי לבדוק את היישום של הדברים. 
<אמיר יהב:>
רח"ל לא צריכה לבדוק את היישום - - -

<היו"ר קארין אלהרר:>
מה תפקידה?

<אמיר יהב:>
של רשות חירום לאומית? לפי החלטת ממשלה ב/43, רשות החירום הלאומית היא גוף מטה שמתאם את נושא החירום במדינה. פירוט של מה שהיא צריכה לעשות - - -

<היו"ר קארין אלהרר:>
מה שמך?

<אמיר יהב:>
אמיר יהב, ראש חטיבת תורה ותרגילים ברח"ל. מה שאנחנו עושים מבחינת הכנה של נושא החירום רעידות אדמה – קבעו לנו בהחלטת ממשלה מה תפקידנו, ואני יכול לפרט מה עשינו בהתאם להחלטת הממשלה הזו. 
<היו"ר קארין אלהרר:>
שמענו את משרד החינוך, תיכף נשמע גם את המשרד לאיכות הסביבה, את משרד הבינוי והשיכון ואת משרד הבריאות. אני שואלת – אתם אמורים להיות הגוף המתכלל. אתם עומדים בקשר עם כל הגורמים כדי לבדוק מה נעשה בפועל? כי אחרת איך תדעו מה עומד לכם על הפרק?
<אמיר יהב:>
כן. יש תהליכים של ביקורת. יש גוף שעושה ביקורות של היערכות לחירום גם במשרדי הממשלה וגם ברשויות המקומיות. בין השאר, זה גם היערכות לרעידות אדמה, תרגול של נושא - - -
<היו"ר קארין אלהרר:>
ומבחינתך המצב הוא משביע רצון?
<אמיר יהב:>
תלוי במה. חלק כן וחלק לא. 

<היו"ר קארין אלהרר:>
במה כן משביע רצון?

<אמיר יהב:>
למשל תכניות לאומיות כן משביע רצון. תרגול כן משביע רצון.
<היו"ר קארין אלהרר:>
תכנית יש למכביר במדינת ישראל. השאלה מה עושים. 
<אמיר יהב:>
לא, לא היה. עד 2008  לא היה. 
<היו"ר קארין אלהרר:>
נהדר, נסמן וי, התקדמנו. מה עושים הלאה אחרי התכנית הכתובה לתפארת?

<אמיר יהב:>
אחרי התכנית עושים תרגול, מתרגלים את הכוחות למענה לחירום. זה מה שעשינו. 
<היו"ר קארין אלהרר:>
אני מדברת בעניין של רעידות אדמה.
<אמיר יהב:>
אני גם. נקודת מפנה 6 – בשנת 2012 היה תרגיל של היערכות לרעידות אדמה, שהוא היה השיא של שנה וחצי שכל הגופים במדינה עסקו בהיערכות לרעידת אדמה. כל הגופים זה גם הרשויות המקומיות, גם משרדי ממשלה, משטרה, צה"ל, כב"א, מד"א. כל גופי החירום במדינה עסקו בהיערכות לרעידות אדמה בהתאם לתכניות החירום שנכתבו. הנושא של היערכות לרעידות אדמה מבחינת הגופים האלה מתבצע כל הזמן, כולל השנה.
<היו"ר קארין אלהרר:>
לא אמר לי יותר מדי, אבל בסדר. יוסי, אתה רוצה להוסיף משהו?

<יוסי הירש:>
כן. אני רק רוצה להעיר, כפי שאמרנו מקודם, יש את הפן של היערכות לרעידת אדמה לפני שרעידת אדמה מתרחשת, וזה המניעה, החיזוק ואכיפת התקן. במיוחד אכיפת התקן, שלא נאכף עד עצם היום הזה, וזה לא עניין של תקציבים. ויש את ההיערכות בזמן רעידת האדמה. בזה עוסקת רח"ל, בעיקר. תקן אותי אם אני טועה. אתה יכול להגיד לי עכשיו כמה בתים חוזקו? יש לך מידע על זה?
<אמיר יהב:>
כמה בתים במדינת ישראל?

<יוסי הירש:>
כן, במדינת ישראל. חוזקו למניעת רעידת אדמה. האם רח"ל מתעניינת בזה? התפקיד של רח"ל הוא להיערך לחירום. 
<אמיר יהב:>
זה לא בפוקוס של רח"ל. מי שצריך לטפל בזה או לתת לך מענה לשאלה הזאת הוא משרד השיכון, לא רשות חירום לאומית. 
<היו"ר קארין אלהרר:>
משרד השיכון. בבקשה, אחרי חבר הכנסת חאג' יחיא.  
<עבד אל חכים חאג' יחיא:>
קודם כל, מה ששמעתי מאנשי משרד החינוך, במילה פשוטה, זה מעצבן. אפשר לעבוד גם במקביל, ולא חייבים לעבוד בטור. העניין של הבדיקה – יש לנו 1,600, ושמעתי את המשפט: עובדים יד ביד עם ראשי הרשויות המקומיות, עם הרשויות המקומיות. הרי התקן ברור. המבנים אחרי 1980 נבנו לפי תקן חדש לרעידת אדמה. אז מה שצריך לבדוק בראש ובראשונה, את המבנים שנבנו לפני 1980. לכל רשות מקומית אפשר להעביר תקציב כל כך קטן שהיא יכולה לבדוק לפי הקריטריונים עצמם של התקן איזה מבנים צריך לחזק. ואז לא צריך לחכות כמה שנים כדי לבדוק 200 מתוך 1,600 ומה-200 להתחיל ב-34. אפשר גם לסדר את הנחיצות ומה יותר מסוכן. אפשר לעשות את זה בכמה חודשים. אני לא מגזים, אני גם מהנדס. בכמה חודשים אפשר לדרג את בתי הספר לפי החשיבות – באילו בתי ספר אפשר להתחיל גם לחזק. 
<אילנית שושני:>
יש דירוג. 
<עבד אל חכים חאג' יחיא:>
לא הבנתי ממה שאמרת שיש דירוג. 

<אילנית שושני:>
אמרנו, יש רשימת 1,600. ה-200 הראשונים - - -

<עבד אל חכים חאג' יחיא:>
1,600 נבדקו או עוד לא נבדקו?

<אילנית שושני:>
מדורגים לפי רמת סיכון מהראשון עד - - -

<עבד אל חכים חאג' יחיא:>
את זה לא שמעתי.
<אילנית שושני:>
השלים אבי שפירא. 
<עבד אל חכים חאג' יחיא:>
את זה לא שמעתי.

<אילנית שושני:>
מתנצלת אם לא הבנת.

<עבד אל חכים חאג' יחיא:>
דיברתם על ה-200, וה-200 34. 

<אבי שפירא:>
אלו ה-200 שיושבים בראש הרשימה. 
<אילנית שושני:>
אלו ה-200 הראשונים, שאמרתי שהם נמצאים באזור סיסמי שהוא בעייתי. אני מתנצלת אם לא הבנת. 
<עבד אל חכים חאג' יחיא:>
את דיברת על האזור הסיסמי. הבעיה היא אצלי כנראה. 

<אילנית שושני:>
יכול להיות שלא הסברתי נכון.

<עבד אל חכים חאג' יחיא:>
העניין של בתי הספר, אנחנו מדברים על בתי הספר, יש גם בתי ספר שצריך להחליט – וזה חלק מההחלטה – שהורסים ובונים חדשים. 
<אילנית שושני:>
הוחלט על שניים, כן. 

<עבד אל חכים חאג' יחיא:>
הוחלט על שניים. 

<אילנית שושני:>
זה באמת נמצא על שולחננו בכל פרויקט, אתה צודק. זה נושא של עלות-תועלת, של רמת סיכונים. אתה צודק בהחלט, אכן היו שניים – אחד בצפת ואחד בפוריידיס, שאכן הוחלט על בנייתם מחדש. זה חלק מהפרויקט.
<עבד אל חכים חאג' יחיא:>
בקשר לרעידת אדמה, רעידת אדמה היא אירוע המוני שיכולים להיות בו הרבה נפגעים. השאלה מה הוכן לזה. אני לא מדבר על רמת הידע ורמת הדוחות ורמת הרישום, אלא בתוך איזה פרק זמן אפשר להגיע לאנשים. כי העניין של הזמן חשוב מאוד לחיי אדם. החיזוק זה המניעה, ואנחנו מחפשים את המניעה. חברי פה דיבר על הבתים. תמ"א 38 – ואני גם מדבר כמהנדס שעסק בנושא הזה. אני מכיר את הנושא, ואני מכיר אותו מקרוב. תמ"א 38 לא נותנת מענה כדי לפתור את הבעיה כי תמ"א 38 זה היצע וביקוש. קבלן שיכול להרוויח יכול לבוא ולחזק מבנה. מקומות בפריפריה – תצא מהאזור של גוש דן, תמ"א 38 לא קיימת. יש מקומות שאפילו שילמו על תכניות מפורטות נקודתיות במקום כדי להוסיף עוד כמה דירות כדי שקבלנים יבואו וירוויחו מבנייה בחיזוק של המבנים. קודם צריך להגיע לנקודה שמשנים והמדינה מקבלת גם על עצמה לחזק מבנים. אני אומר לכם, תמ"א 38 לא נכנסה עד היום למגזר הערבי. אין חיזוק מבנים שם. כל מבנה שהוקם לפני 1980 – אם הוא על עמודים, אז צריך לחזק אותו - - -
<היו"ר קארין אלהרר:>
יהיה דיון בנפרד בנושא של תמ"א 38 אני לא רוצה שזה יהיה רוב הדיון, יש עוד הרבה נושאים.
<עבד אל חכים חאג' יחיא:>
לא, אני דיברתי על המבנים כי הם יכולים לעבוד במקביל, לעשות את הבדיקה דרך הרשויות המקומיות. יש מספיק מהנדסים, הייתה טענה שאין מהנדסים. יש מספיק מהנדסים, אבל מהנדס שעובד צריך לקבל תמורה. חיי אדם חשובים יותר מעוד תוספת.
<היו"ר קארין אלהרר:>
ברור. תודה רבה. על זה אני חושבת שכולם סביב השולחן מסכימים. אני רוצה לדבר על המתקנים שמכילים חומרים מסוכנים. נציג של המשרד להגנת הסביבה? שלום אדוני. אזור מפרץ חיפה הוא עתיר מתקנים שמכילים חומרים מסוכנים. אני הבנתי במהלך הדיון שקיימנו בנושא הדוח על מפרץ חיפה – באותו היום חתם השר להגנת הסביבה על הזזת מיכל האמוניה. מעבר לדבר הזה, איך אתם מתנהלים על מנת למנוע אירוע גדול בהרבה ומסוכן בהרבה אם תתרחש רעידת אדמה? 
<עמיר אלון:>
ברור למשרד להגנת הסביבה שאירוע רעידת אדמה יהיה קטלני מאוד בשילוב עם חומרים מסוכנים. להבדיל מאירוע מלחמה שאפשר יהיה לדעת מראש, או להתמגן מראש, פה אי-אפשר להתמגן מראש. אין מסכות, החדרים לא סגורים, אלא צריך לצאת החוצה, ומי שינצל, יפגע מענן החומר המסוכן שיהיה. עם זאת, קיים פער גדול מאוד במדינה – אין תקן ואין כל מסמך רגולטורי בתחום. הידע הקיים בארץ הוא מצומצם מאוד. מה שקורה, יש תקן לבנייה, תקן 413, אבל אין תקן – התקן הזה מחריג את מבני התעשייה והחומרים המסוכנים. זאת אומרת, בקטע הזה המשרד נאלץ להיות פורץ דרך ולבנות בעצמו תקינה חדשה. אנחנו לא בנינו בעצמנו, אנחנו אימצנו תקנים בינלאומיים, את התקן הקליפורני, שמצאנו אותו הכי מתאים. אנחנו כתבנו רגולציה. כתבנו מסמך הנחיות ברור מאוד.
<היו"ר קארין אלהרר:>
ועל-פי החלטת ועדת שרים בעניין משנת 2001.

<עמיר אלון:>
לחלוטין. כן. 

<היו"ר קארין אלהרר:>
אבל עברו מאז אי אילו שנים, מה קורה עם זה?
<עמיר אלון:>
ב-2010 אנחנו הפצנו את המסמך הזה והפצנו את הדרישות למפעלים. יש לנו כלי רגולטורי חזק מאוד, בניגוד למה שכתוב בדוח של המבקר. זה לא רישוי עסקים, אלא היתר חומרים מסוכנים. כל מפעל שיש בו חומרים מסוכנים לא יכול לפעול ללא היתר בתוקף. זה כלי רגולטורי שלנו. קבענו קריטריונים אילו מפעלים כן צריכים להתמגן, או לפחות לבדוק את עצמם אם הם ממוגנים. מדובר על מפעלים שיש בהם חומרים מסוכנים בכמות מעל כמות מסוימת, וכמובן, בסמיכות לאוכלוסייה. 
<היו"ר קארין אלהרר:>
מתי הרגולציה הזאת נקבעה?

<עמיר אלון:>
ב-2010.
<היו"ר קארין אלהרר:>
והיא חלה היום בצורה טובה?

<עמיר אלון:>
כתבנו מסמך דרישות, הוא הופץ לכל המפעלים הרלוונטיים. התהליך החל. התהליך נעצר.

<היו"ר קארין אלהרר:>
מה זה אומר?

<עמיר אלון:>
התהליך החל. מפעלים קיבלו, מפעלים לקחו מהנדסים ויועצים והתחילו לעבוד ולחשוב. התהליך נעצר. התהליך נעצר מהר מאוד כי מולנו – אנחנו, אני מדבר על המשרד להגנת הסביבה, שאין לו שום ידע בסיסמולוגיה או בהנדסה. מולנו עמדו צי של יועצים שמתמחים בסיסמולוגיה ובהנדסה ועצרו אותנו על כל צעד ושעל, כאשר לא היה לנו על מי להישען. לא היה לנו - - -
<היו"ר קארין אלהרר:>
אולי תישענו עליהם ותיעזרו בהם? הם גם מבינים משהו ברעידות אדמה. 
<עמיר אלון:>
זה לא בדיוק ככה. אנחנו למדנו לקח. קודם כל, אנחנו נשענו. כל מה שנכתב, נכתב בשיתוף עם- ובכנסים עם- וימי עיון עם-. 
<היו"ר קארין אלהרר:>
רגע, אני מנסה להבין, האנשים שעמדו נגדכם כחומה בצורה, מטעם מי הם היו?
<עמיר אלון:>
מטעם המפעלים.

<היו"ר קארין אלהרר:>
אתם הרגולטור.

<עמיר אלון:>
אנחנו הרגולטור, נכון. 

<היו"ר קארין אלהרר:>
נו? אני שמעתי שהרגולטור צריך לעמוד עם זרוע חזקה ויד נטויה. 
<עמיר אלון:>
הרגולטור עשה חושבים וזיהה את הפערים. הפערים הם במקצועיות. אנחנו השלמנו את זה כדלקמן - - -
<היו"ר קארין אלהרר:>
לא הבנתי, הייתה בעיה במקצועיות של הנהלים שלכם?
<עמיר אלון:>
במקצועיות של אנשי המקצוע במשרד. בואי נבין, דרישות כאלה נחלקות לשני חלקים. יש חלק סיסמי וחלק הנדסי. לא היה לנו במשרד לא כוח סיסמי ולא כוח הנדסי.
<היו"ר קארין אלהרר:>
ומשמצאתם את הבעיה, מה עשיתם?
<עמיר אלון:>
יפה מאוד. לקחנו את הפרק הסיסמי וחברנו למכון הסיסמולוגי, ששיתף פעולה בצורה מעולה. המכון הסיסמולוגי כתב מחדש את הפרק הסיסמי, ועכשיו הוא האבא והאימא של הפרק הזה. הוא חתום עליו.
<היו"ר קארין אלהרר:>
נהדר. אנחנו מיישמים את הפרק הסיסמי?

<עמיר אלון:>
רגע, שנייה. מעכשיו, כל מי שיבוא אלינו בטענות על הפרק הסיסמי, יש לנו למי להפנות אותו. 
<היו"ר קארין אלהרר:>
רגע, אני עוצרת אותך. אנחנו לא פה כדי להדוף טענות. אנחנו פה כדי להתכונן לשעת משבר. 

<עמיר אלון:>
לא, עניתי. עניתי. הנה, עניתי.

<היו"ר קארין אלהרר:>
אני שואלת, האם הפרק הסיסמי המדהים שיצרתם ביחד עם המכון הסיסמולוגי מיושם?

<עמיר אלון:>
עניתי, לא. 

<היו"ר קארין אלהרר:>
למה?

<עמיר אלון:>
הו, יפה. הלא הוא ברור. לא – אני יכול להגיד אותו מלכתחילה. את הפרק ההנדסי סגרנו באופן הבא: גנבנו מפיקוד העורף קצין מיגון מפעלים שזו מומחיותו וזו עבודתו. הוא עבר כבר לפני שנה לעבוד במשרד. הוא סוגר לנו את הצד שני. מסמך הדרישות סגור, חלוט ומוכן. הוא תקוע בכל מיני בעיות משפטיות בתוך המשרד. 
<היו"ר קארין אלהרר:>
קפקא זה אפילו לא קצה הקרחון של מה שקורה פה.
<עמיר אלון:>
צפי לפרסום המסמך, ספטמבר-אוקטובר 2015.
<היו"ר קארין אלהרר:>
ספטמבר-אוקטובר 2015. רגע, זה רק פרסום של המסמך. 
<עמיר אלון:>
אנחנו כבר עשינו את כל הרקע. הרקע זה אומר כל הכנסים וכל העבודות עם כל אנשי המקצוע בתחום בארץ מהתעשייה. זאת אומרת, פרסום זה כבר הפצה כדרישות. יש לנו רשימה של 39 מפעלים, המסוכנים שבמסוכנים שברגע הפרסום זה יתורגם לדרישות. זה יופץ כדרישות בהיתר רעלים ל-39 מפעלים שיתחילו לעבוד בהתאם לזה. 
<היו"ר קארין אלהרר:>
מעולה. שאלה – במידה והמפעלים יהיו שוב חומה בצורה כפי שהם היו בפעם הקודמת. מה אתם מתכוונים לעשות? דהיינו, האם בכוונתכם להפעיל סנקציות, האם זה כתוב איפשהו, במידה והם לא יאכפו את מה שכתוב בנוהל המדהים שיצרתם ביחד עם המכון הסיסמולוגי?
<עמיר אלון:>
בנוהל המדהים, להבדיל מהפעם הקודמת, שאנחנו בחנו את עבודת המפעלים, העדפנו הפעם לא להיות הרגולטור שמעכב, אלא רק הרגולטור שבוחן על סמך תצהירים שהעבודה נעשתה בהתאם לנוהל. זאת אומרת, אנחנו לא נעכב יותר. באופן מדגמי אנחנו נבצע בדיקה. 
<היו"ר קארין אלהרר:>
כמה מפעלים כאלה יש?
<עמיר אלון:>
כמה מפעלים מסוכנים? בין 200-150. 

<היו"ר קארין אלהרר:>
אין לכם יכולת לבדוק 200-150 מפעלים ולראות שהם לא מסכנים את אזרחי מדינת ישראל שגרים בקרוב למקום? 
<עמיר אלון:>
לא, שהעבודה שהם עשו, שהתכנון שלהם הוא בהתאם לסיכונים הסיסמיים במקום הספציפי, ובהתאם למצב האתר הקיים, ובהתאם לתכנון שהם תכננו. זה לא כזה פשוט.
<היו"ר קארין אלהרר:>
בוא נפשט את הדברים שאמרת. לפי מה שאתה אומר, אתם כתבתם נוהל – טוב ככל שיהיה – ואתם מפיצים אותו למפעלים.
<עמיר אלון:>
39 מפעלים בנגלה הראשונה. 

<היו"ר קארין אלהרר:>
אבל יש 120 מפעלים.
<עמיר אלון:>
מעל 150.
<היו"ר קארין אלהרר:>
מעל 150, אז למה רק ל-39?

<עמיר אלון:>
כי אנחנו רוצים קודם כל ללמוד, לכוונן. אחר-כך הוא יופץ הלאה. 
<היו"ר קארין אלהרר:>
אה, המצב אפילו יותר טוב ממה שחשבתי. בעצם הנוהל יהיה לפיילוט.
<עמיר אלון:>
הפיילוט כבר היה ב-2010.

<היו"ר קארין אלהרר:>
אז מה זה עכשיו?

<עמיר אלון:>
אני מקווה שזה הדבר האמתי. 
<היו"ר קארין אלהרר:>
נניח שבאמת תעמדו בלוחות הזמנים המרשימים, אני חייבת להודות – עשר שנים לא לעשות הרבה זה יפה. אתם תפיצו את זה, ואז המפעלים יגידו בסדר, נראה אם בא לי – כמו שאומר הבן שלי, לא בא לי. הוא יגיד לא בא לי, ואז מה תעשו? וזה רק ל-39 מפעלים, יש 150. אז אני שואלת – בוא נסכם ותיתן לי לוח זמנים מתי אני צפויה למצוא מפעלים שפועלים על-פי התקן, על-פי הנוהל, על-פי כל אמות המידה והסטנדרטים שאתם, הרגולטור, קבעתם? 

<עמיר אלון:>
אני אחלק את התשובה שלי לשניים. באמת, אני מקווה שבתחילת 2016 39 המפעלים האלה יתחילו לפעול בהתאם. 
<היו"ר קארין אלהרר:>
אבל אתה יודע שאם אתם לא תאכפו, זה לא יקרה.
<עמיר אלון:>
על זה אני רוצה לענות לך. אני מקווה שזה יתחיל לעבוד בהתאם. אנחנו נשענים עכשיו, לדעתי, על בסיס מקצועי וידע מוצק יותר מפעם קודמת. בקשר לנושא האכיפה, אני מקווה מאוד שהפעם אנחנו נעשה את מה שהיינו צריכים לעשות כבר ב-2010, ולא עשינו. על המפעל הראשון שקם והתנגד, היינו צריכים ללכת לבית משפט ולתבוע אותו. או לנצח או להפסיד. החשיבה הייתה שללכת לבית משפט – אנחנו גוררים תהליך שעלה על המסלול לעצירה מוחלטת של כמה שנים בבתי משפט. בסופו של דבר, זה מה שקרה בין כך ובין כך.
<היו"ר קארין אלהרר:>
לו רק האזרחים היו יודעים שאתם מפחדים מבית משפט. אני רוצה להבין, 39 יתחילו בתחילת שנת 2016. 
<עמיר אלון:>
ברגע שנפיץ את - - -

<היו"ר קארין אלהרר:>
אם אתם כל כך סמוכים ובטוחים – ואני שומעת מהדברים שלך שאתה באמת מאמין בנוהל החדש.

<עמיר אלון:>
לחלוטין.

<היו"ר קארין אלהרר:>
יפה. יש לך אמונה גדולה בו, ואני תוהה ביני לביני ובקול רם ביחד אתך, למה אתם לא מפעילים אותו על כל המפעלים בעת ובעונה אחת? זה טוב, זה גם עבר מקצה שיפורים, שדרגתם אותו, עבדתם עם אנשי מקצוע בכירים בעניין. למה אנחנו לחכות כל כך הרבה זמן?
<עמיר אלון:>
אני רושם את זה כהערה להעביר במשרד.
<היו"ר קארין אלהרר:>
אני אבקש תשובה בעניין הזה. יש לכם שבועיים לתת לי תשובה למה זה לא יחול על כל 150 המפעלים. וגם אני רוצה תשובה על איזה יכולות אכיפה אתם מתכוונים להפעיל בעניין. הנושא חשוב מדי. 
<עמיר אלון:>
רשמתי. תודה. 
<היו"ר קארין אלהרר:>
רשמת. אני מודה לך על השתתפותך. אני רוצה את משרד הבריאות. שלום אדוני. שם ותפקיד לפרוטוקול.
<יעקב קידר:>
יקי קידר, מנהל אגף ביצוע, מנהל התכנון.
<היו"ר קארין אלהרר:>
שלום לך. איפה אתם עומדים עם ייצוב המבנים לקראת אירוע שנקווה שלא יקרה?
<קריאה:>
לא, זה בטוח. 

<יעקב קידר:>
קודם כל, אני רוצה לחזק את דברי פרופסור שפירא, ולחלוק על דברי פרופסור שוחט. לא היה, ואין מספיק ידע הנדסי במדינת ישראל לחיזוק מבני ציבור. 

<היו"ר קארין אלהרר:>
אבל סיכמנו על זה שיש לנו אחיות חורגות בניכר שאפשר ללמוד מהן. 
<יעקב קידר:>
אני מהנדס במקצועי, ואני עוסק בתחום. פרופסור שוחט הציג את זה כאילו אפשר לקבל עשרות קונסטרוקטורים שיכולים לעשות את העבודה. 
<יגאל שוחט:>
יש גם יש. יש גם יש. 

<היו"ר קארין אלהרר:>
זה לא הדיון.

<יעקב קידר:>
זה לא לדיון, אני בסך הכול מתייחס לדברים שאמרת. לקח לנו הרבה שנים – יחסית, מ-2010, אנחנו מתקדמים יפה, ותיכף אני אעדכן. לקח לנו הרבה זמן, בתיאום עם ועדת ההיגוי, לפתח טכניקה, ללמוד תקנים אמריקאים, להשתמש בטכנולוגיות חיצוניות שהשתמשו בהן ביפן, שהשתמשו בהן בקליפורניה. שיטה של מרסנים, שיטה של טכנולוגיה מתקדמת. נכון להיום, פיזית, אנחנו יודעים לחזק מבנים. צריך להבין שבתי חולים שאנחנו מטפלים בהם אנחנו לא הורסים. אנחנו צריכים לחיות בבתי החולים ולהמשיך לתאם, להמשיך לחזק ולהמשיך לתת שירותים לחולים.

<היו"ר קארין אלהרר:>
אין ספק בעניין.

<יעקב קידר:>
נכון לרגע זה, אני חושב שעושים את זה לא רע, למרות בעיה שתיכף אני אציג אותה. כרגע אנחנו עובדים על-פי אותה החלטת ממשלה מ-2008 וסקר שנעשה ב-2010. אנחנו עובדים על חמישה בתי חולים שנעשים בעדיפות עקב המיקום, על-פי הקריטריונים שנקבעו על-ידי ועדת ההיגוי. כולם מעבר לשנת 80'. כולם דורשים חיזוק. אנחנו מטפלים כרגע ב"בני ציון" בחיפה – שלושה מבנים. בניין אחד מתבצע פיזית, אתם מוזמנים לבוא ולראות. מתקינים בהם ממש בימים אלו מרסנים, שזו טכנולוגיה שלא קיימת בארץ ולא קיימת בתקינה בארץ.
<היו"ר קארין אלהרר:>
רגע, פספסתי כנראה. כמה מבנים אתם יודעים שצריכים לחזק?

<יעקב קידר:>
כרגע נקבעה עדיפות. אנחנו מטפלים - - -
<היו"ר קארין אלהרר:>
לא, לא עדיפות. שאלתי על הרשימה הגדולה. כמה אתם יודעים שצריך לחזק?
<יעקב קידר:>
המשימה הגדולה היא 1.2 מיליון מטר מרובע בכל מערכת הבריאות.
<היו"ר קארין אלהרר:>
מספר מבנים. מספר מבנים. 

<יעקב קידר:>
בתי חולים – שמונה.
<היו"ר קארין אלהרר:>
מעבר לבתי חולים?
<יעקב קידר:>
יש מרפאות ומבנים ש- -

<היו"ר קארין אלהרר:>
כולם. כולם. כמה? מספר.

<יעקב קידר:>
- - אני לא בקי. שלא נכנסו לסקר.
<היו"ר קארין אלהרר:>
כמה מבנים מחוזקים בימים אלו ממש?

<יעקב קידר:>
ממש בימים אלו מחוזקים שני מבנים ב"בני ציון", פיזית, אחרי תכנון. ברמב"ם, בשלבי תכנון סופי, בניין אחד. ב"זיו" בצפת, המבנה המרכזי מחוזק בפועל כרגע עם שני מבנים תומכים. אני תיכף אגיד גם את הבעיות. ב"פוריה" אנחנו בשלבי תכנון בלבד. אלה ארבעת בתי החולים שנתנו להם עדיפות בתיאום עם ועדת ההיגוי. לצערי, התקציב שהגיע ב-2012-2011 נוצל. המדינה הקפיאה תקציבים ל-15'-14'. לפיכך משרד הבריאות – החלטה של מנכ"ל משרד הבריאות – אנחנו משלימים שלבים בביצוע על חשבון תקציב משרד הבריאות, שלא התקבל מהאוצר. ואנחנו עוצרים. זאת אומרת, למשל ברמב"ם אנחנו גומרים את התכנון, כי זו ההחלטה. אנחנו לא יוצאים למכרז לביצוע עד שלא יתברר נושא התקציב. ב"בני ציון", אותו הדבר – אחד מבוצע, אחד נגמר תכנון. אני מקווה, אולי ייצא מפה קול קורא לאוצר לשחרר את ההקפאה. אין ביטול החלטת - - - 
<היו"ר קארין אלהרר:>
אנחנו מיד מזמנים את נציג האוצר, הוא בדרכו לחדר. 
<יעקב קידר:>
אין ביטול החלטת הממשלה, אבל יש הקפאת תקציב. מבחינתנו, זה כמו הקפאה. אני חושב שאנחנו מתקדמים יפה מאוד. אם יהיה את התקציב - - -

<היו"ר קארין אלהרר:>
כמה אתם עובדים על המרפאות?

<יעקב קידר:>
קופות החולים עובדות. אני לא בקי במספרים.
<היו"ר קארין אלהרר:>
מה זאת אומרת? אבל הם תחת אחריותכם.

<יעקב קידר:>
אני אומר שאני לא בקי.

<היו"ר קארין אלהרר:>
אתה יודע מי האדם האחראי שם?

<יעקב קידר:>
אני יודע. קודם כל מטפלים בבתי החולים, עוד פעם, על-פי אותם קריטריונים. בית החולים "איכילוב" נכנס עכשיו לתכנון ולמכרז ביזמה, למרות שהוא לא בסקר בעדיפות עליונה. אני חושב שמערכת הבריאות, אם יהיה תקציב, לפחות לפי תכנית העבודה שאנחנו הגשנו – אם יהיה תקציב עד 2018, נעמוד ב- - - 
<היו"ר קארין אלהרר:>
למה דווקא "איכילוב", דרך אגב? אתה יודע?
<יעקב קידר:>
אני חושב שמנכ"ל בית החולים "איכילוב" החליט שהנושא הוא קריטי וחיוני והוא החליט להיכנס לפרויקט הזה, למרות שהוא לא בעדיפות שלנו, של משרד הבריאות, כי אנחנו נותנים עדיפות בהתאם לסקר הסיסמי שנקבע. 
<היו"ר קארין אלהרר:>
חבל. תל-אביב, בגלל שהיא תל-אביב. בסדר. 
<יעקב קידר:>
תל-אביב היא פחות מסוכנת. אני יכול להגיד לך כבוגר - - -
<היו"ר קארין אלהרר:>
נכון. ולכן אני חושבת שאם יש כסף, צריך להפנות אותו למקומות שבהם צריך חיזוק. בסדר. תודה. עובדים על פחות מ-50% עובדים. 

<יעקב קידר:>
למה? אנחנו עובדים עכשיו על ביצוע ותכנון של 60%, של 70%. אנחנו עובדים על "בני ציון" - - - 
<היו"ר קארין אלהרר:>
לא, אבל ביצוע ממש. 

<יעקב קידר:>
ביצוע ממש – אם היה כסף, היינו יוצאים לעוד מכרזים.
<היו"ר קארין אלהרר:>
הו, בדיוק נכנס איש הכספים. באת בול בזמן.
<יובל טלר:>
אני מתנצל, הייתי בוועדת הכספים בדיוק.
<היו"ר קארין אלהרר:>
הכול בסדר. אנחנו סלחניים מאוד בוועדה הזאת. לפעמים יותר מדי. שם ותפקיד לפרוטוקול.

<יובל טלר:>
יובל טלר, רפרנט שיכון באגף התקציבים.
<היו"ר קארין אלהרר:>
שלום יובל. אתה לא היית בתחילת הדיון, אבל אני אעדכן אותך.

<יובל טלר:>
הייתי בהתחלה והלכתי.

<היו"ר קארין אלהרר:>
אז שמעת את הדברים שנמסרו ממשרד החינוך?

<יובל טלר:>
את משרד החינוך שמעתי.

<היו"ר קארין אלהרר:>
אני אעדכן אותך במה שנאמר כאן על-ידי משרד הבריאות, שעוכבו הכספים לחיזוק בתי חולים ומרפאות בשנת התקציב 2015, שאין תקציב. 
<יעקב קידר:>
גם 14'-13' לא קיבלנו. נלקחו חזרה. 

<יובל טלר:>
חשוב להבין, לגבי 13' ו-14', הם נלקחו חזרה כי לא בוצע התקציב. התקציב לא בוצע ב-2013 וב-2014. 

<יעקב קידר:>
זה לא נכון. זה לא נכון. הוא בוצע - - -

<היו"ר קארין אלהרר:>
בפעם הראשונה האוצר לא אשם. מה קרה?

<יעקב קידר:>
האוצר אשם. כמו שאמרתי לך, התחלת התהליך הייתה מסובכת. 13'-14' לא תוקצב בכלל, ו-14'-15' מוקפא. 
<יובל טלר:>
אני ביררתי היום בבוקר באופן ספציפי לגבי הנושא של משרד הבריאות. דיברתי עם רפרנט הבריאות במשרד. הוא אמר לי שב-2013 וב-2014 – כרגע יש מחלוקת מול המשרד על התקציבים האלה, אחרי שהתקציבים האלה לא חויבו בשנים האלה. הם תוקצבו, אבל לא חויבו. על זה אני יודע שיש את המחלוקת. 
<יעקב קידר:>
דליה היא מנהלת הכספים שלנו, היא יכולה אולי להרחיב יותר. 
<היו"ר קארין אלהרר:>
כן, דליה, בבקשה. 

<דליה שטולץ:>
ב-13'-14' התקבלה החלטה לא לתקצב את רעידות האדמה בספר התקציב. אין תקציבים. לא יכולנו להתחייב. נאמר לנו אל תתחייבו.
<יובל טלר:>
נאמר לכם אל תתחייבו או שנאמר לכם שהדברים לא תוקצבו בבסיס התקציב, אבל יתוקצבו בשינוייו? לא מה?
<היו"ר קארין אלהרר:>
אני רוצה להגיד לכם משהו, גם אם הם לא תוקצבו – ואם הם לא תוקצבו, זה חמור מאוד, גם אם – אתם מבינים את המשמעות העמוקה. יש החלטת ממשלה, אתם לא פועלים בחלל ריק. משרד ממשלתי יכול להתחייב, ואם יש הרשאה להתחייב, אתם יכולים לדרוש ממשרד האוצר את התקציב, ואני רוצה לראות שמישהו היה מתנגד שם.
<יעקב קידר:>
למען הסדר הטוב, אני הדגשתי את זה. הבוס איננו פה. הסמנכ"ל שלנו איננו פה, הוא נמצא בארצות-הברית בשל עניינים אישיים. ההחלטה שהתקבלה במשרד הבריאות היא שאנחנו ממשיכים את כל העבודה בנושא רעידות האדמה מתקציב משרד הבריאות.
<היו"ר קארין אלהרר:>
נו? וביקשתם ולא נתנו לכם?

<יעקב קידר:>
לא רק שביקשנו, במהלך השנה האחרונה התקיימו עשרות דיונים, ולא נתנו. 
<יובל טלר:>
לא הבנתי, אם זה מתקציב משרד הבריאות - - -

<יעקב קידר:>
תרשה לי, אני לא הפרעתי לך לדבר. אני לא עוסק בכספים, אבל אני אומר לך, עשרות ישיבות של סמנכ"ל תכנון במשרד הבריאות, מר יהודה רון, במשרד האוצר. הוא חזר בלי כסף. יש מחלוקת, אין מחלוקת – כסף לרעידות אדמה לא קיבלנו. 13'-14' לא קיבלנו. 15'-16' בדיונים. ועדיין לא רוצים להחזיר את מה שמימנו ב-11'-12', מה שמשרד הבריאות מימן. יכול להיות שהתשובה היא תשברו את הראש במשרד הבריאות. אני יושב פה רק לדווח מה מבוצע ומה לא מבוצע, וכרגע חסר כסף. ואפשר לבצע.
<היו"ר קארין אלהרר:>
טוב. תודה. משרד האוצר.

<יובל טלר:>
אני יכול לבדוק שוב את הנושא הזה. 
<היו"ר קארין אלהרר:>
אני דורשת לא רק שתבדקו, גם תבינו. אני מכירה את האנשים שעובדים באגף התקציבים, ואני יודעת שיש להם הבנה יתרה לגבי המשמעות של הנושא הזה. וברור לי שהמקור התקציבי ימצא גם ימצא. זה לא הנושא שצריך להתווכח עליו. יש הרבה נושאים. אני יודעת שמערכת הבריאות עם הרבה דרישות תקציביות, אבל זו תרופה מונעת. 
<יובל טלר:>
אני מסכים. אני רק רוצה לשאול שאלה – בסוף החלטת ההמשלה הייתה לתקציב משרד מחויב וכנגדו תקציב משרד האוצר.
<יעקב קידר:>
אני אגיד לך מה החלטת הממשלה, היא פשוטה. החלטת הממשלה אומרת שאתם נותנים בכל שנה 20 מיליון למשרד הבריאות מתקציב משרד הבריאות ו-20 מיליון לקופות החולים. הקפאתם את ה-20 מיליון, ואת ה-20 מיליון הקפאתם. 
<יובל טלר:>
ה-20 מיליון של משרד הבריאות - - - 
<יעקב קידר:>
אתה שואל אותי? אתה יודע יותר טוב. ה-20 של משרד הבריאות, משרד הבריאות נותן.
<יובל טלר:>
הוא נתן ב-2013 וב-2014? בוצע הכסף? החלטת הממשלה מדברת על תקצוב מצ'ינג. המשרד נותן ומשרד האוצר נותן.
<יעקב קידר:>
משרד הבריאות צריך לקבל ממכם את הכסף שגם ב-11'-12' מימנו, ולכן - - -

<היו"ר קארין אלהרר:>
לא, אנחנו לא מדברים על 11'-12'. בוא לא נתבלבל. ב-2014-2013 אתם הוצאתם מכיסכם כסף?

<יעקב קידר:>
כן.
<היו"ר קארין אלהרר:>
איפה המצ'ינג שלכם? תבדוק את זה. 

<יעקב קידר:>
יהודה מתחשבן עם אורי אצלכם לקבל את הכסף בחזרה.
<היו"ר קארין אלהרר:>
אתם תבדקו את הנושא. כן, בבקשה, יוסי.

<יוסי הירש:>
אני רק רוצה להעיר, ברשותכם, אנחנו לא פעם ולא פעמיים שומעים בוועדה את – יש שיחה בין משרד האוצר למשרדים רלוונטיים. זה יכול להיות בריאות, שיכון, כל משרד אחר.

<היו"ר קארין אלהרר:>
את האזרחים זה לא מעניין כהוא זה. 

<יוסי הירש:>
יש כתובת אחת לליקוי, זו ממשלת ישראל. שום משרד לא יכול להסתתר מאחורי הסינר של משרד האוצר. לא יכול להיות שהחלטה שהתקבלה ב-14 בדצמבר 2008 עדיין מתווכחים על הפרשנות שלה – כן מצ'ינג. מצ'ינג בכלל לא מתאים לשולחן של ממשלת ישראל.  לממשלת ישראל יש קופה אחת, אין מצ'ינג. אין מצ'ינג בממשלת ישראל.
<היו"ר קארין אלהרר:>
תודה. משרד הבינוי. 
<נעמה הולצמן:>
משרד הבינוי אחראי על שלושה נושאים בחיזוק מבנים, עם שלושה עובדים שהגיעו להציג את הנושאים. זה תמ"א 38, חיזוק מבנים, שגברתי אמרה מקודם שהיא לא רוצה להתמקד בזה בהרחבה. אבל אנחנו בכל זאת נרצה להביא כאן שני שינויים עיקריים בתמ"א שהובאו ביזמת המשרד, בקידום המשרד, ולדעתנו הם חשובים מאוד. בנוסף, יש חיזוק מבנים גם בפריפריה וגם במרכז בשכונות שיקום, שנעשים על-ידי הסיוע הכספי שניתן על-ידי המשרד. בנוסף, חיזוק מבנים של דיירי דיור ציבורי, שגם בזה המשרד עוסק. תציג ראשונה איילת קראוס את נושא תמ"א 38 והשינויים שנעשו בעקבות בקשת המשרד בנושא. 
<היו"ר קארין אלהרר:>
קודם כל שאלה, כמה אתם חלק מבחירת המקומות שבהם מתבצעת תמ"א 38? אני רואה הרבה באזור המרכז תמ"א 38 כי זה - - -
<נעמה הולצמן:>
תמ"א 38 לא נעשית על-ידי בחירה שלנו. אנחנו לא בוחרים היכן היא תיעשה. זה עניין כלכלי. 
<היו"ר קארין אלהרר:>
גם. הרבה נהנים מתמ"א 38 כי זה מקנה עוד דירות ומשפצים לכם את הבניין. הרבה פעמים זו נחלתם של הפריבילגיים, מי שיש את היכולות לעשות את הדבר הזה. באזורים המועדים לפורענות, למרבה הצער, לא גרים אנשים פריבילוגיים. אז נשאלת השאלה איך אתם כמשרד שאמון על תמ"א 38, מקדמים תמ"א 38 גם במקומות שבהם לא גרים האנשים שיש להם עוד קצת כסף בצד, אז לא אכפת להם לעשות שיפוץ של הדירה. 
<נעמה הולצמן:>
כפי שאמרתי בתחילה, אנחנו עוסקים גם בתמ"א 38 וגם בעשיית תמ"א 38 בשיקום שכונות, במקומות שאין בהם היתכנות כלכלית לעשיית התמ"א בלי עזרה שלנו. לאחר שאיילת תציג פה את עשיית המשרד בתמ"א 38, תציג אחריה רונית גדוליאן את העזרה של המשרד בשכונות שבהן לא הייתה היתכנות ללא העזרה של המשרד. את תראי שיש אלפי יחידות דיור שנבנו בעזרה שלנו. 
<ערן פייטלסון:>
דרך אגב, אם תרצו, אחר כך יש אלטרנטיבה לתמ"א 38. שמנו אותה על מצגת, אני לא יודע אם אתם רוצים לשמוע את זה. 
<היו"ר קארין אלהרר:>
אנחנו תיכף נראה אם יותיר לנו הזמן, ונשמח. 

<איילת קראוס:>
תמ"א 38 היא פתרון שמאפשר חיזוק מבנים באזורים מסוימים מאוד. כשמדברים על תמ"א 38, ברור שזה פתרון לאזור מסוים, זה לא בא לפתור את כל אפשרויות החיזוק של כל הארץ. שינוי 3 ניסה להרחיב את האפשרות של חיזוק על-ידי תוספת זכויות. שוב פעם, זה רק בנושא של תמ"א 38. משרד השיכון הוביל את שינוי 3 שאפשר זכויות בהיקף של קומה אחת נוספת והקפיץ בגדול את מספר הבקשות להיתרים באזורים ש - - - 

<היו"ר קארין אלהרר:>
בואו נתמקד איך אתם מעודדים.
<איילת קראוס:>
זה עודד בצורה – זה מינף את תמ"א 38 ממספר קטן מאוד למספר גדול מאוד. אבל שוב פעם, זה באזורים שיכולים לעבור חיזוק באמצעות תמ"א 38. עכשיו אנחנו שותפים בעדכון הרביעי שאמור לעזור באותם אזורים, או להרחיב את האזורים שבהם אפשר יהיה לעשות תמ"א 38 על-ידי תיקון של כל מיני בעיות שמונעות את החיזוק של האזורים האלה. 
<היו"ר קארין אלהרר:>
מה לגבי אכיפת תקן הבנייה? הייתם אמורים, משרד הפנים ומשרד הבינוי – אני רואה שבשנת 1975 נקבע בישראל תקן לבנייה עמידה לרעידות אדמה, תקן 413. הדוח של ועדת זיילר משנת 2003 כלל את ההמלצה. בפברואר 2010, מועד סיום המעקב – 24 שנים אחרי שהתקבלה ההחלטה – עדיין לא הוקמו גופים בעלי רמה מקצועית גבוהה שיופקדו על הפיקוח השוטף. מבקר המדינה, בבקשה. 

<ליאורה שמעוני:>
אני אגיד משהו בנושא הזה. בדוח האחרון שלנו, ממאי 2015, יש לנו פרק מיוחד שעוסק בנושא של בטיחות ואיכות של ענף הבנייה. בין היתר, שם אנחנו כתבנו גם על נושא מכוני הבדיקה. מכוני הבדיקה הם הגופים שאמורים לבדוק את איכות התכנון החל משלב התכנון דרך הביצוע, ועד השלב הסופי של טופס 4. מכוני הבדיקה האלה היו צריכים להיות מוקמים כבר לפני שנים רבות בעקבות המלצה של דוח ועדת זיילר להקים את המכונים האלה. מה שאנחנו רואים, שכמעט עד היום עדיין המכונים האלה לא הוקמו. רק בחודשים האחרונים אפשר לומר שיש התארגנות לקראת זה. המכונים האלה אמורים להתחיל לפעול ב-1 בינואר 16'. אם כי יש גם איזושהי הסתייגות קטנה שאומרת שבאישור השר אפשר לדחות את מועד ההפעלה של מכוני הבדיקה. ייתכן שמשרד הבריאות יודע להגיד– או אם יש פה מישהו ממנהל התכנון, משרד הפנים – אם באמת ב-1 בינואר 16' יתחילו לפעול מכוני הבדיקה הללו. 
<היו"ר קארין אלהרר:>
מי יודע לומר תשובה?
<איילת קראוס:>
את בהחלט מעודכנת מאוד. זינה ממנהל התכנון, את רוצה לענות?
<זינה פרפליצין:>
מנהל התכנון כעיקרון אחראי גם על תמ"א 38. אתם רוצים את הסקירה הכוללת?

<היו"ר קארין אלהרר:>
לא, בלי תמ"א 38. בואו נעזוב את זה רגע בצד.

<זינה פרפליצין:>
לגבי הקמת מכוני בקרה, היא הייתה כרוכה בחקיקה שהייתה אמורה להסדיר את הקמת מכוני הבקרה. תיקון 101 לחוק תכנון ובנייה אושר במרץ 2014. ובהתאם להוראות החוק, מכוני בקרה צריכים להיות מופעלים מ-2016. מנהל התכנון נערך להקמת מכוני בקרה.
<היו"ר קארין אלהרר:>
אתם תבקשו דחייה?
<ליאורה שמעוני:>
יש בקרים?

<זינה פרפליצין:>
אין פה נציגי אגף רגולציה. אני אחראית על תמ"א 38. אבל כעיקרון, מדובר בתהליכים מורכבים מאוד. נדרש פה - - -
<היו"ר קארין אלהרר:>
את זה אנחנו מבינים, השאלה אם תבקשו דחייה. 
<זינה פרפליצין:>
לא שידוע לי.

<ליאורה שמעוני:>
יש בקרים כבר? הוכשרו בקרים?
<יגאל שוחט:>
יש 150 מוכשרים שעברו כבר את הקורסים.
<היו"ר קארין אלהרר:>
משרד הבינוי, יש רצון לדחות את זה? 

<איילת קראוס:>
רצון לדחות את זה? לאף אחד אין רצון לדחות - - -
<היו"ר קארין אלהרר:>
טוב, נו, השאיפה של כולם היא שזה יעבוד. אתן מכירות טיעונים למה השרים יבקשו לדחות?
<איילת קראוס:>
איילת לא שידוע לנו.
<נעמה הולצמן:>
לא שידוע לנו. 
<היו"ר קארין אלהרר:>
זה מדהים. אז אנחנו נצפה לראות את זה מופעל ב-1.1.2016. 

<ליאורה שמעוני:>
אפשר לקיים דיון בנושא הזה.

<היו"ר קארין אלהרר:>
אנחנו בוודאי נקיים דיון מעקב. ליאורה, את כבר חברה ותיקה בוועדה, ודיוני מעקב הם מסורת אצלנו. דיברתי אתמול עם מנהלת לשכת המנכ"ל שלכם והבנתי שיש עוד נושאים שאתם בודקים. אתם יודעים להגיד לנו בראשי פרקים איזה נושאים אתם לא מביאים אלינו, אבל הם בבדיקה אצלכם?
<נעמה הולצמן:>
רגע, אני רק אבקש לסיים להציג את הסקירה בהתאם למה שביקשת, בפריפריה, כיצד אנחנו מקדמים את חיזוק המבנים. הוצג כאן שינוי 3 לתמ"א 38 שכבר בוצע, מאפשר חיזוק מבנים גם במקומות שלא הייתה בהם היתכנות כלכלית בעבר. היום הם נכנסים. 

<היו"ר קארין אלהרר:>
כמה כאלה יש?

<נעמה הולצמן:>
400,000 מבנים נכנסו בתוך התמ"א הראשונה, עם קומה וחצי, וכעת, בעקבות השינוי שנכנס, נכנסו עוד 150,000 מבנים שיש להם פוטנציאל.
<היו"ר קארין אלהרר:>
כמה מבנים אמורים להיות בפרויקט?

<ערן פייטלסון:>
אלו מספרים ריקים מתוכן.

<נעמה הולצמן:>
הכול תלוי כמובן בהתקדמות – המשרד לא עושה תמ"א 38. אני לא נכנסת לבתים של דיירים ומחתימה אותם. אני נותנת את - - -
<היו"ר קארין אלהרר:>
לא, לא, לא, אני מניחה שיש לכם מידע על כמה מבנים כאלה יש שצריכים לעבור איזשהו תהליך – חיזוק, תמ"א 38. כמה כאלה יש?

<נעמה הולצמן:>
כמה בניינים? יש בערך 800,000 יחידות דיור. 

<היו"ר קארין אלהרר:>
כמה נעשו?

<נעמה הולצמן:>
אנחנו יודעים כמה היתרים הוצאו. הוצאו - - -

<היו"ר קארין אלהרר:>
לא היתרים, כמה חוזקו, עברו תהליך?

<נעמה הולצמן:>
היתרים זו אותה הכוונה. היתרים משמע היתרים לערוך תמ"א 38. זה אומר - - -
<היו"ר קארין אלהרר:>
לא. היתרים זה רק - - -

<נעמה הולצמן:>
כמה אושרו בינתיים?

<היו"ר קארין אלהרר:>
אני אולי לא עובדת אצלכם במשרד, ואני לא בקיאה בכל הפרטים, אבל הבנת הנשמע עדיין תופס אצלי. יש היתרים ויש ביצוע בפועל. כמה היתרים? זה נתון אחד שאני אשמח לדעת. כמה ביצוע בפועל נעשה? אני גם אשמח לדעת.
<נעמה הולצמן:>
זינה, את יודעת להגיד לנו את הנתון הזה?

<זינה פרפליצין:>
המנהל לתכנון פונה מדי תקופה לוועדות מקומיות שמיישמות את תמ"א 38. לפי הדיווח העדכני – לגבי היתרי בנייה, אנחנו עוסקים בהיתרי בנייה – נכון לתחילת 2014, לפי דיווח - - -
<היו"ר קארין אלהרר:>
זה עדכני?

<זינה פרפליצין:>
2015, השנה.
<קריאה:>
לא, הנתונים של 2014.

<קריאה:>
2014. 

<ליאורה שמעוני:>
הנתונים שלכם נכונים לסוף 13'.
<היו"ר קארין אלהרר:>
סוף 13'.

<זינה פרפליצין:>
מתחילת השנה. לפי הדיווח שהתקבל מכ-70% מהוועדות המקומיות, שהן רוב הוועדות הרלוונטיות שנמצאות באזורי הביקוש, הוגשו כ-3,300 בקשות להיתר לפי תמ"א 38, ואושרו כ-1,800 בקשות להיתר.
<היו"ר קארין אלהרר:>
מתוך כמה?

<ערן פייטלסון:>
800,000.
<קריאה:>
410,000.

<קריאה:>
לא, לא נכון.

<נעמה הולצמן:>
אלו בקשות להיתר ואלו יחידות דיור.

<ליאורה שמעוני:>
אם אני יכולה להוסיף מהנתונים שקיבלנו ממנהל התכנון, נכון ל-2014, בערך 15,000 יחידות דיור אושרו במסגרת תמ"א 38. יחידות דיור קיימות, אני לא מדברת על התוספת.
<יגאל שוחט:>
2% מהמאגר.
<ליאורה שמעוני:>
15,000 יחידות דיור קיימות חוזקו במסגרת תמ"א 38. מדובר על 800,000.

<יגאל שוחט:>
וכמעט כולם לא באזורי סיכון. 
<איילת קראוס:>
בבקשה, ברשותך, אני אבקש מרונית להציג את הפרויקט שלנו בשכונות שיקום.
<היו"ר קארין אלהרר:>
שלום רונית. 

<רונית גדוליאן מוכתריאן:>
שלום. אני רוצה לגעת באותה נקודה שאמרת שישנם אזורים שהם לא באזורי ביקוש, או גם באזורי ביקוש, אבל התושבים לא יודעים למצות את הזכויות שלהם. כשבא היזם, הם לא יודעים להגיד זה נכון, זה לא נכון וכולי. אנחנו בנינו קול קורא שנותן מענקים לאותם יזמים קבלנים שנרתעים לגשת לאותן שכונות בגלל חוסר הכדאיות הכלכלית בשכונות האלה. הגענו למצב שאגמנו משאבים חיצוניים וגם פנימיים שלנו בהיקף תקציבי של 86 מיליון שהובילו לחיזוק של 1,200 יחידות דיור ועוד 800 יחידות דיור חדשות שהן כתוצאה מכל התהליך הזה. אני חייבת להגיד לך שמבחינת הפריסה, אנחנו מדברים מדן ועד אילת. יש לי פרויקטים מקריית שמונה עד אילת. מה שמעכב את המשך התהליך הזה הוא חוסר בתקצוב. אנחנו נמצאים במצב שהפרויקטים נחלו הצלחה רבה. הם מביאים את התוצאות. מעבר לסיפור של היזמים, אנחנו גם נותנים מעטפת לדיירים, מאגר של עורכי דין שיכולים ללוות אותם, שכר טרחת עורך דין כדי שייווצר מצב שהתהליכים האלה יקרו ולא יתקעו באמצע.
<היו"ר קארין אלהרר:>
איך אתם בוחרים את - - -
<רונית גדוליאן מוכתריאן:>
אנחנו מפרסמים קול קורא ברבים. אנחנו קובעים שם תנאי סף של יזמים או קבלנים שיש להם ניסיון בתחום שיכולים להגיש הצעות. כמובן שיש גם תנאי איכות, ככל שיש יותר דיור ציבורי, אנחנו מקדמים את הנושא, נותנים יותר עדיפות. ככל שיש יותר הסכמות של דיירים, אנחנו נותנים לזה עדיפות. בנינו מדרג של תהליך – פיילוט שעשינו ב-2014, ואף אחד לא האמין שנגיע לתוצאות האלה. נכון להיום אנחנו נמצאים במצב שהצעות שקיבלנו בשנת 2014, כולם עברו את תנאי הסף ונוקדו לפי הכללים, חסר לנו תקצוב של 25 מיליון כדי שנוכל לתקצב אותם. אנחנו מדברים גם על אזורי הביקוש, גם אזור סיסמי א', שהוא האזור הכי מסוכן. וכמובן שיש לנו עוד בניינים מאורגנים שמחכים לקבלת תקצוב כדי שנוכל גם להניע את התהליכים. 
<היו"ר קארין אלהרר:>
קודם כל, אני מברכת על הדבר הזה. אני חושבת שזה נכון מאוד, חשוב וראוי.
<ליאורה שמעוני:>
אבל יש הערה בעניין הזה. כמה שאנחנו יודעים, לפי הבדיקה שלנו, ב-2011 הייתה החלטה של משרד הבינוי לתקצוב של מה שאת מדברת עליו בשיתוף של משרד האוצר והמשרד לפיתוח הנגב והגליל. זה היה אמור להיות - - - 

<רונית גדוליאן מוכתריאן:>
את מדברת על חיזוק מבנים, זה שונה. 
<ליאורה שמעוני:>
חיזוק מבנים בפריפריה.

<רונית גדוליאן מוכתריאן:>
זה דיור ציבורי. את מדברת על תחזוק מבנים בבניינים עם רוב שוכרים באזור סיסמי א'. זה שונה. אני דיברתי על שכונות השיקום בכל הארץ. 

<נעמה הולצמן:>
אנחנו נשמח להתייחס גם למה שאת מציינת. 
<ליאורה שמעוני:>
אבל זה הופסק ב-2013. זה אמור היה להיות באזור סיסמי א', וזה הופסק ב-2013. התקציב הזה הועבר לתמ"א 38.
<רונית גדוליאן מוכתריאן:>
אומנם זה נכון מה שאת אומרת, חלקו של התקציב בשנה האחרונה עבר, אבל אני חייבת להגיד לך, כמו שאמרתי, קודם כל, באותם פרויקטים שאנחנו מתקצבים יש גם עניינים של רוב שוכרים של השיכון הציבורי. יש לנו גם פרויקטים בקריית שמונה, טבריה, בבית-שאן. לא דילגנו, לא אמרנו האזור הזה יצא החוצה ואנחנו מטפלים בשאר.
<ליאורה שמעוני:>
לא, להיפך. זה לא נשאר רק האזור הסיסמי, אלא זה מיועד גם לאזורים אחרים, לאזורים שהם במרכז הארץ או בעלי ביקוש.  

<רונית גדוליאן מוכתריאן:>
קודם כל, אני אומרת לך שמבחינת שכונות שיקום, יש פריסה בכל הארץ, מירושלים עד קריית שמונה וגם באילת. בתוך הפרויקטים האלה גם תוקצבו פרויקטים של רוב שוכרים, ויצא קול קורא מיועד לבניינים עם רוב שוכרים. אין איזשהו נתח שיצא החוצה. 
<ליאורה שמעוני:>
להיפך, התווסף אליו אלה שבאזורי ביקוש. 
<רונית גדוליאן מוכתריאן:>
יש פה פריסה בכל הארץ.

<ליאורה שמעוני:>
גם וגם. טוב, אזורי ביקוש, יש לזה פתרונות כלכליים של יזמים ושל רשויות מקומיות.
<נעמה הולצמן:>
אנחנו רוצים לנגוע בנקודה האחרונה, בחיזוק מבנים בדיור הציבורי, שנערך יחד עם חברת "עמידר", יש גם נציג שלה פה. 
<אורי בר חיים:>
אורי בר חיים, מנהל אגף נכסים וחברות. תוקצבו בסוף שנת 2011, כמו שליאורה הזכירה, 90 מיליון שקל לטובת הסיפור הזה באיגום משאבים בין שלושה משרדים. מתוכם נשארו לטובת המטרה המקורית 60 מיליון, ו-30 מיליון שקל הצטרפו לפרויקט שרונית הציגה לפני כן. ניצלנו את כל ה-60 מיליון שקלים האלה. בוצעו 28 מבנים, 429-428 מבנים כרגע, ייתכן עוד אחד. 487 דירות. מתוך 29, 22 כבר הסתיימו, וכל היתר בתהליך ביצוע.
<היו"ר קארין אלהרר:>
רצית להעיר?

<ערן פייטלסון:>
כן. בקצב הזה זה ייקח בערך 100 שנה או קצת יותר, זה הכול. זו טיפה בים.
<רונית גדוליאן מוכתריאן:>
הקצב תלוי בתקצוב שמופנה לטובת הפרויקט.
<היו"ר קארין אלהרר:>
לא, אני לא מקבלת את זה, אני חייבת לומר.

<ערן פייטלסון:>
לא, זה ממש לא עניין של תקצוב בלבד, זה עניין של הגישה הבסיסית. הגישה הבסיסית שהמדינה פועלת לפיה היא גישה בסיסית פסולה.
<היו"ר קארין אלהרר:>
לא, משרד החינוך הוכיח שהתקצוב הוא לא העניין.
<ערן פייטלסון:>
הגישה הבסיסית שהמדינה פועלת לפיה היא גישה בסיסית פסולה. כלומר, תמ"א 38 גרמה נזק לנושא. גרמה נזק של עשור שלא קודמו פגישות שאפשר לעשות. יש אלטרנטיבות. אם רוצים, אפשר להציג. 
<היו"ר קארין אלהרר:>
אני רוצה לסכם את הדיון.

<יוסי הירש:>
אפשר להתייחס?

<היו"ר קארין אלהרר:>
בבקשה יוסי.

<יוסי הירש:>
ברשותך, אני מלווה את הנושא הזה המון שנים, תוך ייסורים לא קלים. גם בוועדה הייתי בשישה דיונים לפחות.

<היו"ר קארין אלהרר:>
אני מיוסרת רק מהדיון היום, אני לא מקנאה בך.
<יוסי הירש:>
זה כבר 15 שנה. בכל זאת אני אומר שאני עדיין נשארתי אופטימי, ואני אסביר גם למה. גברת קארין דיברה על ועדות. אני קורא בדוח שלנו על אחת הוועדות, ועדה של כנסת ישראל. בדצמבר 2007 הקימה הכנסת ועדה מיוחדת לבדיקת ההערכות והמוכנות של מדינת ישראל לרעידות אדמה, שחבריה היו שמונה חברי כנסת בראשות חבר הכנסת משה כחלון. היא הגישה לכנסת ביוני 2008 דוח בנושא. יש כאן פירוט של כל הדברים שדיברנו עליהם. מה שעכשיו אנחנו נדרשים – כיוון שחבר הכנסת משה כחלון הוא שר האוצר של מדינת ישראל – זה לממש את הדוח שלו עצמו, ואני מאוד אופטימי.
<היו"ר קארין אלהרר:>
יוסי, אין כמוך בלראות את חצי הכוס המלאה. 
<ד"ר אפרים לאור:>
אפשר להתייחס?

<היו"ר קארין אלהרר:>
בבקשה, בקצרה כי אנחנו חייבים לסיים.
<ד"ר אפרים לאור:>
ראשית, אנחנו שומעים פה יותר מדי את המושג כסף. כבר התייחסת. אין בעיה כספית, מעולם לא הייתה, לפחות עד למועד הזה. לא ארחיב. הבנתם את הפרטים. יש בעיה אטומית של ידע. אנחנו לא שמענו אף מילה – אף מילה – של יצירה של מספיק בעלי מקצוע שיודעים את המלאכה הזאת. לא צריך לשכוח שהמהנדסים שהוכשרו במוסדות הכי מפוארים שלנו – והם מפוארים – הם אלה שבנו את המבנים הלא עמידים במשך 40 שנה.
<היו"ר קארין אלהרר:>
טוב, הם היו מבנים נכונים לתקן מסוים. 

<ד"ר אפרים לאור:>
אז ככה שהם מספרים סיפורים של יודעים.

<היו"ר קארין אלהרר:>
טוב, זה לפני 1980. להיות חכמים בדיעבד זה קל.
<ד"ר אפרים לאור:>
לא, לא. לא. זה חכמים למפרע גם. הדבר השלישי – אנחנו עושים מחקר על בתי הספר, למה הסיפור הזה מתעכב, הסאגה הזאת. והדבר הזה, אחד מהם, שבשיטות הקיימות אין שום סיכוי שבעולם שזה יקבל תאוצה. בשיטות הקיימות. את השיטות צריך להחליף.
<היו"ר קארין אלהרר:>
תודה. בקצרה, ממש משפט.
<יגאל שוחט:>
אני רוצה לייצג את האקדמיה מהבחינה הזאת שאנחנו בקשרים עם כל המוסדות המובילים בעולם. אני מהמחלקה להנדסת בנייה בבן-גוריון. אנחנו בקשרים עם צ'ילה, עם טאיוואן, עם ארצות-הברית, מדינות מובילות, בנושאים של היערכות לרעידות אדמה. אנחנו מכשירים מהנדסים בהיבט של מיגון מבנים לא רק לרעידות אדמה, גם לאירועי מלחמה ואירועים כאלה.
<היו"ר קארין אלהרר:>
תודה. תבוא עליכם הברכה בעניין הזה. תודה, אני פשוט חייבת לסיים. כן, בבקשה.
<אמיר הלר:>
אמיר הלר מהתאחדות בוני הארץ. אנחנו מאגדים את הקבלנים המקצועיים שעוסקים בזה. שתי הערות קטנות. א', הדיון מעניין, אבל בעיקר נסוב סביב מוסדות ציבור וכולי, אבל יש לנו גם מבני מגורים, משרדים וכולי שהם לא מחוזקים מפני רעידות אדמה. תמ"א 38 - - -
<היו"ר קארין אלהרר:>
אתם הקבלנים, לא?

<אמיר הלר:>
נכון, בהחלט, אבל אף אחד לא בונה בהתנדבות. לכן הצענו גם למשרדים ממשלתיים לתת תמריצים שונים לפריפריה שאנחנו מביאים אותם מתוך העולם. Tax credit, שזה נקודות זיכוי במס - - -
<היו"ר קארין אלהרר:>
אתם לא מקבלים מספיק כסף כדי לבנות תקין? לא הבנתי.
<אמיר הלר:>
לא, חלילה. מי שבונה בנייה חדשה, בונה לפי תקן רעידות אדמה. אני מדבר על המבנים שלפני 1980. 
<היו"ר קארין אלהרר:>
אבל הנה, דיברה כאן נציגת משרד הבינוי והשיכון.

<אמיר הלר:>
הפעילות של המדינה היא מבורכת, אבל גם נאמר שזו טיפה בים. בלי פעילות - - -
<היו"ר קארין אלהרר:>
מה אתה מבקש? אני לא הבנתי.
<אמיר הלר:>
אני מנסה. המדינה צריכה לתת תמריצים רבים לביצוע תמ"א 38 ופינוי-בינוי בפריפריה. בלי שהמדינה תיתן תמריצים, הפרויקט הזה, שהוא פרויקט כלכלי – ולא משנה, גם בפינוי-בינוי, אם ייתנו מכפילים פי 7 – לא ייצא לפועל. יש כל מיני דברים שנעשים בעולם של מתן תמריצים ומענקים שונים. ואנחנו הצגנו את זה בפני המדינה, ואני חושב שגם הוועדה יכולה לדרוש את זה. שתירשם תכנית מסודרת איך מסייעים באותם פרויקטים שהמדינה החליטה לצאת אתם לפועל בפריפריה. כי אי-אפשר להזניח דווקא את האזורים הסיסמיים – שעלויות החיזוק הן גם גבוהות יותר שם בגלל שאלו אזורים סיסמיים ​– לאותו טיפות בים שקיימות.
<היו"ר קארין אלהרר:>
הערה נכונה וצודקת.

<אמיר הלר:>
ועוד הערה אחת, הגורם שהוא אחד החשובים לא נמצא כאן בדיון, הרשויות המקומיות. 
<היו"ר קארין אלהרר:>
מי אדוני?

<עמוס לוטן:>
צפת.

<אמיר הלר:>
בכל העולם האחריות היא על העיר או על המדינה המקומית, ושם כל מדינה מפעילה תמריצים שונים. ראשי המדינות או הערים האלה רואים את עצמם כאחראיים לביטחון הציבור שלהם. בישראל ראשי הערים לא רואים בתכניות של חיזוק כיעד של העירייה. חלקם אפילו מטרפדים את התכניות הקיימות. אין ספק שהם צריכים לספק את הצרכים של הרשות המקומית, אבל המדינה חייבת לתת להם את אותם כלים כדי שהם יוכלו לעודד את זה. כרגע הגורם הזה, שהוא כל כך חשוב – מלבד עיריית צפת, שנמצאת באזור סיסמי מאוד מאוד בעייתי – לא נמצאים כאן, וחבל.
<ערן פייטלסון:>
אני יכול להעיר? אני יועץ - - -

<היו"ר קארין אלהרר:>
לא, אני רוצה לסיים.

<ערן פייטלסון:>
יש אלטרנטיבה שהשלטון המקומי מקדם.
<היו"ר קארין אלהרר:>
סליחה אדוני, תודה. מי אדוני?

<אילן ברוש:>
אילן ברוש, מנהל אגף החירום של משרד הרווחה. שני דברים קצרים. כל הדיון מתעסק סביב המיגון והתקציב. יש כמה דברים שבכלל לא נוגעים למיליונים ולתקציבים.
<היו"ר קארין אלהרר:>
את זה אני כבר הבנתי. 
<אילן ברוש:>
אלו דברים בסיסיים שאפשר לעשות אותם והם לא פחות מצילי חיים. כמו למשל, הדרכות, הכנת צוותים, מיגון סטרוקטורלי, שהוא פנימי. אלמנטים שהם בשליש כסף ופחות.
<היו"ר קארין אלהרר:>
ואתם עושים את זה?

<אילן ברוש:>
אנחנו עושים את זה, ואנחנו משלבים בין מיגון לרעידות אדמה לבין מיגון רקטי, שלזה תוקצבנו. זה משלב גם את תקן 2413 וגם את התרחיש של נפילות טילים. 
<היו"ר קארין אלהרר:>
מצטייני הדיון הזה הם משרד הרווחה. יש תקן במשרד הרווחה. אני רוצה לסכם את הדיון. הנושא שנדון כאן היום הוא נושא שאני רואה בו חשיבות גבוהה מאוד. בסוף זה החיים של כל אחד ואחת מאתנו, ואני לא חושבת שניתן להקל בו ראש. לי יש רושם – גם מקריאת דוח מבקר המדינה וגם מהדיון כאן – שרצון אולי קיים בסתר ליבם של המשרדים הממשלתיים, אבל הוא לא לידי ביטוי באופן אמתי, עמוק ומלא. כי עובדה חיה שאנחנו רואים יישום שאני אפילו הייתי מתביישת לבטא אותו במילים. זה יישום פרומיל ממה שצריך לקרות. המשרד להגנת הסביבה, אתם בכלל הייתם צריכים להוביל את הנושא הזה. זה תחום המומחיות שלכם, חומרים מסוכנים. אתם יודעים מה ההשלכות של הדבר הזה. משרד הבינוי, אתם עשיתם, אני לא אומרת שאתם לא עשיתם. אבל המספרים שאתם מביאים לכאן היום לוועדה הם מספרים שבלשון המעטה הם לא משביעי רצון. משרד החינוך, אמרנו, 34 מתוך 200, וזה מתוך 1,600. אין מערכת התרעה. אני מבקשת, כמו שאמרתי בתחילת הדברים, לקבל תכנית רב שנתית איך עובדים הדרגתית – שוב, אין ציפייה שהכול יקרה מחר בבוקר – ואיך מחזקים את הכול ומקימים את מערכת ההתרעה. ושזה יהיה בלו"ז ריאלי. ריאלי לא אומר מחר בבוקר, מצד שני, לא בעוד 20 שנה.

המשרד להגנת הסביבה, הדרישה היא שזה יחול על כל 150 המפעלים, לא על 39 ואחרינו המבול, כי המבול יכול להגיע הרבה יותר מהר ממה שחשבנו. וגם סנקציות. בלי להכיר את זהות המפעלים, ברור לי שהם יקימו סוללה של עורכי דין ואנשי מקצוע מטעמים ויגידו שזה לא הוגן וזה לא פייר, כי זה מערים עליהם עוד איזו בקשה. אבל זה המקומם של הרגולטור, לעמוד גם הוא כחומה בצורה מול הדבר הזה. ושום תירוץ לא יתקבל. כי זה כבר יותר מדי זמן. משרד הבריאות, להבנתי, ארבעה מתוך שמונה בתי חולים בתהליכי הכנה. בחלקם כבר נעשות פעולות. "איכילוב" – אני חייבת להודות שאני קצת - - -
<יעקב קידר:>
זה לא תקציב משרד הבריאות.
<היו"ר קארין אלהרר:>
בסדר, אבל עדיין, אתם אחראיים על קופות החולים, אתם הרגולטור הגדול בתחום הבריאות. זה מעלה הרבה תהיות והרבה שאלות למה דווקא "איכילוב", שנמצא בתל-אביב, שהוא אזור פחות מסוכן ממקומות אחרים, כמו למשל בית חולים "יוספטל" באילת. 

<יעקב קידר:>
מטופל.

<קריאה:>
"זיו". 
<היו"ר קארין אלהרר:>
"זיו" בצפת.
<יעקב קידר:>
מטופל.
<היו"ר קארין אלהרר:>
מטופל. אם תגיד לי שלבך שלם עם זה שכל האחרים המסוכנים ביותר מטופלים והגענו לנחלה ואנחנו יכולים כרגע לטפל בבית החולים הכי פחות מסוכן, אני אברך על כך, אבל נדמה לי שזה לא המצב.
<יעקב קידר:>
אני לא אגיד.
<היו"ר קארין אלהרר:>
אני מבקשת – תראו, כל משרד ממשלתי בכל דיון שקיימתי כאן בחודש האחרון יכול להתהדר באיזשהו תירוץ שלא נתנו לי מספיק כסף. אני גם מכירה את עבודת המשרדים הממשלתיים, כשהם רוצים משהו, תכנית שהיא חשובה להם, הם עושים את המוות למשרד האוצר, ובצדק. וזה פרויקט שצריך לעשות את המוות למשרד האוצר עד שיגיע הכסף. כי בסוף כשיקרה משהו, המשרדים הממשלתיים הם אלה שיעמדו בפרונט, והם אלה שיצטרכו להסביר לאזרחים למה לא עשינו שום דבר, או עשינו מעט מאוד עד עכשיו. אף אחד לא רוצה להיות בנקודה הזאת. מהאוצר, שלא נמצאים כאן, שיירשם בפרוטוקול שאני מבקשת תשובה ברורה לגבי מה מתוקצב בכל אחד מהמשרדים המבוקרים בנושא של רעידות אדמה ולמה במשרד הבריאות התעוררה בכלל המחלוקת הזאת בעניין הזה. להבנתי, יש 3.5 מיליארד ש"ח שמוקצים. אני רוצה להבין לאן הם מוקצים, כמה ולמה, ולמה זה לא נעשה. 
פיקוח על התקן – אני מחכה בציפייה דרוכה ל-1.1.2016. אני כולי תקווה שאף אחד מהשרים הרלוונטיים לא יבקש דחייה של העניין הזה כי זה יהיה דבר שלא ייעשה. זה יהיה חמור מאוד אפילו. ההצעה של נציג התאחדות בוני הארץ לעניין הפריפריה והתמרוץ של הקבלנים נראית לי הצעה מצוינת. אני חושבת שבסוף את השקופים באמת – אני מודעת לעבודה של משרד הבינוי בעניין, ואני מברכת עליה, אבל אני רוצה שזה יהיה בהיקפים גדולים יותר ולא רק מה שבאחריות משרד הבינוי. אני רוצה שגם אנשים שהם לא פריבילגיים, שאין להם כסף בצד, שאנחנו נעזור להם כדי להבטיח את עצמם ואת בני משפחותיהם.
יתקיים כמובן דיון מעקב בכנס החורף בנושא הזה, כנראה בסמוך ל-1.1.2016. אני ארצה לראות שהדברים מתקיימים הלכה למעשה. כן, בבקשה. 
<יגאל שוחט:>
אני רוצה לומר שאפשר לשנות גישה ולעשות פרויקטים של PPP בין הסקטור הפרטי לממשלה ולבעלי הדיור כדי לשלב מאמצים. אחת הבעיות היא חוסר משאבים.
<היו"ר קארין אלהרר:>
רק בוא נראה שהממשלה קודם משלבת ידיים עם עצמה.
<יגאל שוחט:>
יש כדאיות לשלב את חברות הביטוח, עם הקבלנים, עם בעלי הדירות באזורי הסיכון לקידום של פרויקטים כאלה, ואז אנחנו נוכל לראות לא 100 דירות משופצות, אלא עשרות אלפים, ואולי נגיע למאות אלפים. יש כדאיות בזה. 
<היו"ר קארין אלהרר:>
אין לי ספק שהכדאיות קיימת, והלוואי ויכולתי לומר שכולם יודעים לדבר אחד עם השני בשפה טובה שמניבה תוצאות. לצערי, זה לא המצב. כרגע הממשלה לא מדברת בינה לבין עצמה. יש גורם מתכלל, והגורם המתכלל – אני לא יודעת מה הוא עושה, אבל העבודה לא נעשתה כמו שצריך. ולכן אני מציעה שבשלב הראשון הממשלה תדבר עם עצמה ועם הגורם המתכלל, וכשנגיע למצב שבו אנחנו מבינים שיש שפה משותפת לכולם, אני כמובן אומר שהדבר הנכון הבא לעשות הוא לשתף גם את המגזר הפרטי שיכול להוסיף מהידע, מהמשאבים שיש לו לטובת כל אזרחי מדינת ישראל. לצערי, זה עדיין לא המצב. תודה רבה לכולם, הישיבה נעולה.   
<הישיבה ננעלה בשעה 13:05.>

